Bangladesh in Emergency a puanmi - Chinland Today Media\nBangladesh in Emergency a puanmi\nDecember 18, 2008 4:37 pm·0 comments\nBangladesh ram cozah in Emergency a puancu a hlit salzo. Hi Emergency hlihnak thupek cu tuikartir ah khan President Laj-Uddin Ahned in a rak ngan felzo, hi emergency hlitsal dingah Opposition Party pahnih Khaleda zia ih hoha mi Bangladesh Nationalist Party leh Sheikh Hasina ih hoha mi Awami League Party in theihtawp suahih an nawrnak ruangah asi. Opposition party pahnih hotu hi Bangladesh Prime Minister rak ttuanzo veve ansiih sumpai i ru thubuai ruangah thawng in ih khumlai mi ansi tui cozah nak tuahtu hi ralkap thawi tangtlangih cozah ansiih tuhi election neiding ansi ruangah himi cuhdingah thawngin ihsi laksuah lailawk mi ansi. Emergency hlih asi ruangah nehnak kanco tiah mitampi cu lamzin zawhin an au ciamcoih Election Commission cun hrilawk nakding boruak ruangah tuisun ihsin ramsung kilven naklam khohkha zetin a tuahih ralkap 30,000 laicu an mahle Duty nakding hmunah a kuat rerolai..\nUS Secretary of State Condoleezza Rice cun Pakistan in a ramsungih Jamaat-ud-dawa pawlcu tlawmngai pawlkom tiah ruathman sehla US cun tlawmngai pawlkom ah a retlo tiah UN Headquarters ah asim. Pi Rice cun Lashkar-e-Toiba aiawhtu Jamaat-ud-dawa pawlcu thilsual tuahtu ih an telttheu ruangah UN Security Council in dan lenglamah a dawisuakzo ih cu ruangah Pakistan khalin hipawlcu dan lenglamah a dawisuak tengteng ding asi ati..\nUS cozah in minung rukhlo hmang misualpawl hawlsuak danleh zinzawidan mithiam a sawmmi Felix Batista cu Mexco ah ralthuam keng misual pawlin a mah an rukhlo.Felix Batista hin Latin America ih misual pawlin mi anrukhlo mipawl runsuah danding ngaihtuah ih feh asiih Saltillo khua Restaurant pakhat lengih phone a biaklai ah rukhlo asi. A rutu pawlhi drug ih sumdawng misualpawl an si dingtiah zum asi, AsiGlobal LLC, President Charliele Blanc cun Felix Batista ih hloh thuhla hi FBI leh Mexco cozah hnen a theihter nak a pezo..\nAung San Suu Kyi Leh NLD Hotu Pawl Tong Aw Ding\nBangladesh Ralkap Buai Nak Sosang\nRahul Gandhi Egypt Ram A Tlawng


Ka Lo Hngak Ding (Part - 17) - Chinland Today Media\nOctober 18, 2013 2:42 pm·0 comments\nCaan malte sung a ngui cuahci hnu ah Thluaite cu a hong fimharh ih Siibawi pawl ko dingin lenglam ah a suak. Sumte cun a ihhmun in Thluaite cu a hei zohliam. Siibawi pawl an ra thlen in an zoh ih ruah har ding a um nawn lo thu an sim. Sumte cu a mit fiangten a hon mengih a hmuhmi Awite a si lo thu a theifiang. Thluaite cu ttenttoten a mithmai a hon panter ih Sumte ih kut cu a von kai. Cule Sumte ih mitmu rori ah zohin, “Itthat lan loih na tthangsal ruangah ka lungawi” a von ti. Sumte cu tha nei lo tak awsuah thawn, “Thluaite, i ngaithiam aw maw. Na thin nuam in ziangtik hmanah ka lo ret dah lo. I ngaithiam hram aw”\n“U Sum, na taksa dam in ka kiang na um cun a tawk ka lo ti zo kha. Thildang ka ttul lo. Kha, na ttongtam le na tha cem tuk pang ding cawl hrih aw” tiin puan a von sinsak.\nVankau tlang pawngih Faizong kung tangah to in Thluaite cu a thinlungten a ttap. A tuar a naa tuk lawmmam! Ni nga sung ziangtik a thaw a zom ding tiih a hngahmi a pasal a hong tthangharh veteih a kawhmi hmin hi a tuamhlawm rerotu a nupi a rak si riai lo. Kum sarih sung nupa an si. Fate pathum an neih tiang a pommi a pasal thinlung ah a rak um hrih lo ti a theih tlukih a thinnat hi a um nawn lo. A haacang rial suahso in a mitthlam ah Awite lawnglawng a vong cuang. Awite Singapore a feh hlanih a ttong ta mi,\n“Nunau fim in an pasal ding an kai. Nunau fim ah ka rak tel lo kan ti phot ding. Asinan Thang thawih an awhmi Vate khi talsuak dingin a zuam rero ttheu. Na hmawng a hnan tthatlo asile a lo zamsan sal thei. Na suur thang a ttang lo asi ahcun a pahtlang sal thei. Ziangahtile thang thawih awhmi ka si ti a theihfiang hnu ah a ngui men dah lo. Cule, tal suak thei loih a um khalah a hnuk cat dingih a mit a sin cuahco tiang a thinlung cu a duhdawtmi hnenah thutin thutian a cah rero lai”. Thluaite a lu a thing. A mitthli cun hmai an hruai. A supaw thei nawn loih awsuak in a ttap. A nguk roriin a nguk ciamco.NTS Tlawngta pawl an rawl ei tikcu fang a si ih an rawl einak an pan cupco lai ah Thluaite ih ttah aw an theih cu mak ti tukin an hong pan luailo. “Nau, ziang na cang? Ziangah cutin na ttap?” NTS final year pakhat in aw neem takin a von sut. Thluaite cu a van a hon tau. Mitthli lak ihsin hnisen le ker raang hruh in a kiangah mi tampi an ding thliangthliang a hon hmuh veten a ttah a cawl dukdi. A awloksong in ttong ding hman a thei lohli lo. A mitthli a hon hnuulih, “Zianghman ka cang lo” a hon ti. An lakih mi pakhat cun thu pakhat von mansuahmi nei bang thir dukdi in a kaa a hon hup. Cu nuih umdan an hmuhin midang khal theih hiarnak in an khat. “Ziangsaw?” tiih thusuhnak ih khat mitmeng thawn an zoh cio. A kiangih ding nuih hna phuurah thuthup a hei sim. Cunu khal thinlung lau zet ti theihtheih fahran in a mit an hong kau puppi. A kaa a hon hup ve. Pakhat hnu pakhat thuthup an simaw vivo. An simawkmi cu, “A pasal kha a thaw lawng an zohmi a si kha. Ni nga sung rori tuamhlawm a si. Cucun…”. Cuveten a hmai ih to pakhat in Thluaite ih kut cu fek zetin a von kai. Zangfah lainatnak ih khat mitmeng thawn a hon zoh ih awka neem zetin, “Na tuarnak ka lo theithiam sak tuk. Minung zo cio kan ton dingmi a si. Ka lo tuarpi tuk ko. Ziangkhalle na falepawl hrang ruatin thinlung pacang takin um maw. Nangmah hitiih na um cun na fale cu ziangtin an um nawn ding. Na thasuah in na fale mithmai zohin ttang ttentto ko aw.” tiih tha pe phahin a zaang a zuut sak rero. Cuih awkam cu Thluaite hrangah thazaang laknak ttha tak a si. A fale mithmai lawng a zoh ding. A fale hrang rori ah thinlung pacan a cuh duh. A pasal ih thinlung a nei thei lo nan a thisen ih a hrinmi fa pathum ih ‘Pa’ a si ih si kumkhua fawn ding. A thinlung ruahnak pawl an hong dang vukvi. A mitthli hul verver in a hon hnuul. Cule lungawinak ih khat mithmai thawn a zaang zuutsak rerotu Nurse nuih kut cu a hon kai ih, “Ka lungawi tuk maw. Thazang in rak pekih ka fale hrang lawng rori ah ka nung ding. Caan tampi ahcun ka fale hi mi pakhat ih thinlung ka ngah theinak ding hrangah ka hmang nan tucun cumi cu ka ttul nawn lo. Ka ttulmi cu amah ka fale an si sawn” tiin a dingih a kiang ih um Nurse hmuahmuah hnenih lungawi thu an sim hnu in Zato innpi sung a lut. NTS tlawngta pawl cu theithiam lo tak mithmai thawn pakhat le pakhat an zohaw vivo. An kaa cun, “Nunau tampi cu an pasal ruak tlunah an ttap an raak nan anih cu hitawk lamlam ah a ra ttap. Culawng hman si hrih loin kan hnen ihsi hnemnak awkam a theih hnuih a ttongkam le a mithmai khi theihthiam a va har ve!” tiin an phun hmurhmo. An rawl ei phah khalah Thluaite ih thu lawnglawng an rel.\n“Baby baby baby aww……” Justine Bieber ih hla a phone ringtone ih a retmi cu a rong awn ciamco. Awite cu phone biak paihnak thinlung khal a neih thei lo ruangah a phone awn cu a zoh cuahco men. Tu tikcu zan 10:30pm ihsin 2:00am tiang Ko Aung thawn an biakawk caan a si. Ziangthu an rel ih ziangtin caan a fehliam ti hman thei man lo khopin an thurel a thaw thei ringring. Awite phone a kaih lo ruangah sms a rong thleng. “Baby….. I miss you and your voice so much.” Awite cun a zoh men thotho. A thinlungten Sumte damnak ding thla a cam. Sumte in ttangdang a pom san ko nan pakhat khat a cang ding a phansak hlehle. A dam lo ti a theih cun rawl hman a rak ei thei ttheu lo. Ko Aung in a thinlung a rak lak zo hmang tiin a ruat nan a taktak ahcun a thinhar caanih rak hnemtu a si ringring ruangih a rak ngainat men fang a rak si. A phone cu a rong awn sal lala nan a kai paih cuang lo. Cakuat vei tampi a thleng. “Baby, ziang na cang? Pakhat khat na cang ti aw? Ziangah phone na kai lo. Ca le i let cuang fawn lo….” sms siar cawk loin a ron kuat. Sumte zianghman thei loin a it ziarziar ti lai lakih mipa dang von biak ding cu sual rapthlak tak tuah tlukah a ruataw. A biak thei hrimhrim lo. Khatlam in a ruat salih, “U Sum hi ka hrangah zo saw a si? Ziangah saw hivek thinlung ka neih?” tiin a sutaw. A phone kai dingin a kut zungpi cu answer hmet dingin a tum nan a lu thing in a kut a suup sal. A netnak ah a phone lehlam a ihkhun parah a hlon. Cule amah cu bokkhup in a lukham thawn a lu a nen ih Ihkhun parah a hrualaw ciamco. A phone tuletu a rong awn. A hna a phit. Culai ah, “Kring…..ring….ring…..” an inn phone a ra. A hnattuan thupi pakhat vekih a can ruangah paih lo cingten a hong tho. Tuvek zaan lai ih an inn phone a rat cu a mangbang deuh nawn in, “Hello… Speaking. Who are you looking for?” a von ti. Khatlam ihsin, “Ka theicia si. Ziang na cang Awite?”\n“Ha!!! Suite! Ziangah tuvek ih inn phone….”\n“Ziangah na phone vei tampi ka lo ko ih na kai lo. Ka thinheng tukih can tawk can tiin nan inn phone ah ka lo ko. Pakhat khat na cang ti aw. Ziangbik ha na tuar? Ko Aung khal a mangbang tuk hokhaw. Tu khal ka phone line ah Ko Aung a um ko.”\n“Aa…… Sui, cuti asile Ko Aung kha phone thlater awla kan pahnih lawng thu kan rel ding. Si, ka thuhla ziangkim ka sim thluh ringringmi cu nangmah lawng na si kha. Ka tuar naa zet. Ka thinlung hi a kuaitu ding khal a um nawn lo. A parh seksek zo ka rak ti ih tu ahcun cuih a parh seksek ciami ka peh ih a hlomten ka ret zik zawngah khawngngahtu a rak nei velvo. A phelin a phel sal”\n“Awite! Ziangsaw na sim duhsan?”\n“Ka phone ah rak ko aw. Ko Aung kha a dam lo tiin in simsak men aw”\n“Awawaww……. A rei hlanah ka ron lo ko ding aw”. A ttong ttheh veten Suite cun phone a thlak.\nKa Lo Hngak Ding (Part – 38)


Mai’ Nupi hman theithiam nawnlo ih buan thlutu Zuri pa – Buannel News\nMai’ Nupi hman theithiam nawnlo ih buan thlutu Zuri pa\nDecember 1, 2018 Buannel News COLLECTION, HOT NEWS, Latest 0\nZu hin minung a tungding dahlo ih Minung a tluter sawn. Ṭongṭhimnak ah an rak hmang ṭheu, leitlun tlangsangbik Mont Everest Tlang cun mi a nen that hrih lo nan, Zu palang cun mi tampi a nen that tiah an sim. Zu in innsang a buaiter, nupa ṭang a ṭhenawkter, mi lakah ningzak mualpho in mi a um ter, mi thawn huatawknak tuah ter, mi ih hmuhsuam le nautatmi a si ter.\nA hnuai lam ih kan tarlangmi Video hi rak zoh hman, hnihsuak a bang zet nan, ziangtluk ningzakza so a si ih hi ai ih mualpho a um nawn pei maw? Zuri pahnih cu an sualaw ciamco ih, pakhat sawn in a nor thluk, a tlutu pa cu a Nupi in a va tho ih a liang in a va kai, Zuri pa cun a sual takmi pa ah a neih ih a Nupi ih kaiza in a pom ih a thluk ruairo. A vun zoh cu a nupi a rak si.\nTuvekin zurit ruangih cangsual hi minung tam tak an um. Pacang fim, cathiam pakhat cu fate 6 an nei, zu a in ringring ṭheu, innsang ah buainak cu a tuah kher lo, asinan a Zu in ruangah a thlahlawh a cemcak, an innsang ṭul haimi an daih-aw thei dah lo. Nikhat cu pacang tak le fim takin thu a ruat, “Zu in hin ziangso ṭhathnemnak a neih tiah pakhat hnu pakhat a nunnak a vun check sal vivo, cutikah Zu-in hin ṭhathnemnak zianghman a neilo timi a hmufiang tuk ruangah a zan ihsi thokin zu a in nawn lo”.\nZu a in nawn lo, kuak a fawp nawn lo, cutik ah baksammi neilai vekin a thei aw. Pathianmi hnen ah a feh ih, Zu ka in lo, kuak ka fawp lo asinan ka piangthar ti ding fukfi ka neilo, tiah a va sim ih Pathian ih rundamnak thuthangṭha an rak sim cu, lungawi zetin a piangthar ta. Zu in lo, Kuak fawp lo hi “Mi piangthar, Pathian fate” an si thluh cuang lo. Asinan Pathian fate, mi piangthar cun “Zuk le hmawm” a tham ding a si lo.\nHi Video ihsin kan zir theimi cu, Zu-in cu mualphonak, mi ih hnihsan le nautatmi sinak, sumpai cemnak, ṭullopi khalih rualpi thawn sualawknak, venghnen ih huatmi le mitkemza sinak. A hnuai ih Video hi rak zoh aw le..\nVideo a lang theilo pang asile, zianghman langlomi parah hmet law a ra langcih mei ding.


VCTH | Archive | Ramsung\nHome » Archives by category » Thuthang » Ramsung\nPosted on December 15, 2017 by vcth and saved under Ramsung\nMyanmar ram cozah ralkap cun Raldonak vanzam thar pawl a lei bet ih Myanmar Air Force kum 70 kimnak ah hmuhnak an nei. A lei thar vanzam pawl tla cu YAK-130 vanzam 6, ATR-42 vanzam pahnih, thilphur/kuatnak Fokker 70 vanzaam pahnih tla an si. Myanmar ralkap bawibik General Min Aung Hlaing…\nComments Off on Cozah ralkap in Vanzam thar lei bet / Continue reading →\nPosted on December 4, 2017 by vcth and saved under Ramsung\nU Newin ih tupa Aye Newin cun, “Pope Francis in Rohingya to tongfang a hman raungah cutiih tong dingih ruahnak petu pawl cu mi aa pawl an si” tiah a ti. Aye Newin cun, “Rohingya timi cu miphun an silo. Cangvaihnak a si. Rohingya cangvahnak ruangah Buddhist, Christian le biaknak…\nComments Off on Aye Newin in Pope ruahnak petu pawl “mi aa” tiah a ti / Continue reading →\nPhungki pa in damnak a hmu\nPosted on December 2, 2017 by vcth and saved under Ramsung\nNovember 29 ih Mandalay ih tuahmi Pathian thuthangtha sim phuannak ah Phungki pa pakhat in damnak a ngah ih Pathian a thangthat. Hi Phungki pa in, “tu zaan ah Jesuh thawn kan ton aw in damnak ka hmu,” tiah a ti. Thuthangtha simtu Sayapa in, “Jesuh in Christian pawl lawng…\nComments Off on Phungki pa in damnak a hmu / Continue reading →\nDawr neitu in Phungki pakhat nasa takin thawi\nPosted on November 29, 2017 by vcth and saved under Ramsung\nYangon, Htauk Kyant ih Lah Min Ta 2 dawr ih a hlu diltu Phungki pakhat cu ‘Phungki lem na si’ tiin dawr neitu in nasa takin a thawi. Hi thuthawn pehpar aw in mitampi cu an lungawi lo. “Phungki lem le lemlo cek tu ding na silo. A hlu na…\nComments Off on Dawr neitu in Phungki pakhat nasa takin thawi / Continue reading →\nHakha khawmi Nu Iang Tin Sung in Christian ihsin Buddhist ih a luhnak thu a simnak video a si. Nu Iang Tin Sung cun, “ka nu le pa tla Khrihfa diktak an si. Baptist Kawhhran ih tthanglian ka si. Pathian in leilung hi a duhdawt zet. A fapa neihsun tiang…\nComments Off on Iang Tin Sung ih Buddhist a luhnak thu / Continue reading →\nMandalay phungki tlawng ah mi pakhat thlai aw that\nPosted on November 27, 2017 by vcth and saved under Ramsung\nMandalay, Kuhtudaw Phungki tlawng compound sungah November 27, zaan nazi 7:00 hrawngah pacang pakhat hri thawn a thlai aw that tiah theih a si. Myanmar Rescue Mandalay le Mandalay Nandaw hmai ih um rescue pawl kom aw in a ruak cu sizung ah kuat a si. A awk that awtu…\nComments Off on Mandalay phungki tlawng ah mi pakhat thlai aw that / Continue reading →\nWai Luh Kyaw hmin in Tuluk ram tuah motorcycle pawl cu Myanmar ram sungah zuar thok a siih engine 110 cc ah MMK 710,000, 125 cc ah MMK 750,000 in zuar a si. WLK motorcycle cu Rent 2 Own (R2O) company ah 30% pek hnu in thlatin pek (installment) in lei…\nComments Off on Wai Luh Kyaw motorcycle MMK 710,000 in lei theih / Continue reading →\nNaute Kum 3 mi thawi that\nPosted on November 22, 2017 by vcth and saved under Ramsung\nKachin ramkulh, Phakan peng, Waikha khua ih U Naing Ko Lat, kum29, cun an nui’ ken mi fa kum 3 mi cu innsung ih ek a thlau ruangah nasa zetin a thawi ih a thi tiah theih a si. Hi thilcang cu 19 November sun nazi 2:00 hrawngah a si.…\nComments Off on Naute Kum 3 mi thawi that / Continue reading →


Chin Ram Le Sagaing Ramsung Ih Ralkap Pawl Hotu Thar, Misual Zet Ih Motor Cu Bomb In An Puah – Meifar\nChin Ram Le Sagaing Ramsung Ih Ralkap Pawl Hotu Thar, Misual Zet Ih Motor Cu Bomb In An Puah\nOctober 16, 2021 admin Myanmar 0\nMyanmar ramsung buainak ah Chin ram le Sagaing ramsung ah ralkap le palik pawl an thi tam zet zo, cun mipi thazang a cak deuhdeuh ruangah Min Aung Hlaing in Chin ram le Sagaing ramsung ih ralkap pawl hotu General Phyo Thant cu a hnaṭuannak ihsin a cawlhter ih a inn sungah an kharhkhum (an kai si ko).\nA aiawh ah misual hminthang an timi Lieutenant General Than Hlaing le Special Task Force No. 1 ih ralbawi Lt. Gen. Tay Za Kyaw cu an thlah. Lieutenant General Than Hlaing cu ramkhelh thuhla ruangah amai naupa rori khal a that, a kut sungah sualnak neilo mipi tam zet an thi zo.\nCutin Chin ram le Sagaing ramsung ah ralkap thazang cu an cakter ih mipi kilhimtu pawl nuai nasat an tum. October 16, 2021 zinglam nazi 9:00 hrawngah Sagaing ramsung ih mipi kilhimtu pawlin a motor cu bomb in an rak puah thu theih a si. Lieutenant General Than Hlaing hi a thi le thi lo cu theih a si lo nan palik 12 an thi tin Mizzima thuthang sungah an tarlang.\nLieutenant General Than Hlaing cu Sagaing ramsung Monywa ah umhmun a khuar zo, asinan Nay Pyi Taw ah meeting kai dingin ava feh. Cutin a tlung lamah mipi kilhimtu pawlkom 13 komaw in an rak bawk ih lamzin ah bomb an kam. Ralkap motor cu tam zet an si ih an bomb kammi 4 an pal puak.\nSagaing mipi kilhimtu pawlkom 13 pawl cu (1) Myaung mipi kilhimtu CDSOM, (2) Myaung Special People’s Defense Force – MSPDF, (3) Thinlung Mawi Misual Pawlkom, (4) 27 Revolution Forces. (5) PDF–Taloke, (6) MinHmu Pawlkom, (7) People Defense Force Yesagyo, (8) Sagaing mipi kilhimtu (SGG), (9) Chaung U People’s Defense Force, (10) Monywa People Defence Force – MPDF, (11) Black Eagle Defense Force (MMU), (12) T.G.R le (13) Myingyan Ranger pawl an si. Nay Pyi Taw ih ralkap hmunpi khalin Lieutenant General Than Hlaing ih motor bomb in an puah thuhla an thei zo nan ziang thuhla hman an phuang suak hrih lo.\nChin Ram Ah Nauhak Kum 6 Mi Cu A Lek Rero Laiah Ralkap Bomb In A Tlak Ngah Ih A Thi\nPacang Pakhat In A Fanu A Pawngsual Ṭheu


Ukraine Buainak Ah NATO In Ralkap A Thlah Tum Lo, Ukraine Hi NATO Member A Si Lo – Meifar\nUkraine Buainak Ah NATO In Ralkap A Thlah Tum Lo, Ukraine Hi NATO Member A Si Lo\nThe North Atlantic Treaty Organization (NATO) sungah leitlun ram picang zetzet 30 an um ih NATO sungih um lo ram pawl thawn an doawk asilen bawmaw tawn dingin thutiam kamawknak an nei.\nRussia in NATO pawlkom hi a do nasa, Ukraine ram hi Russia kutsung ihsin zalennak ngah a si nan Russia in a control tum ringring lai. Ukraine ram in sihimnak hawlin 2008 kum ah NATO member si dingin hmin a peaw nan cohlannak aum hrih lo ih NATO thawn pehtlaihaw (partner) men a si.\nGeorge W Bush president arak ṭuan laiah Ukraine hi Membership Action Plan (MAP) ah thunlut dingin a ti nan Germany le France in an duh hrih lo. NATO member si dingin a tling hrih lo an ti, khatlam ah Ukraine hi NATO member asilen Russia thawn an buai a ṭul ding ti an hmucia ruang khalah a si thei.\nNATO cu leitlun ralpi a veihnihnak a cem hnu 1949 kum ah members 12 in an rak din thok. Cumi hnuah ram 30 an funkhawm aw ih an bawmaw ringring, awlsamten NATO member ih lut khal a ngah lo.\nRussia-Ukraine buainak ah NATO secretary Jens Stoltenberg (kum 62) in, “Russia ih cangvaih cu a ṭha lo tuk, Ukraine ih duhhrilnak ah a hnar rak tawk rero a ṭullo. Mithi tam zet an um zo ih nan mawhphurnak a si. Russia in Ukraine ram cu NATO ih naute ah a ruat. Ukraine ram parah ziangvek ruahnak nan nei asikhallen thahrum thawn a ṭullo” a ti.\nMedia pawlin NATO ralkap an kuat tum le tum lo thu an sut ih Jens Stoltenberg in, “Ukraine ramsung ah NATO ralkap an um lo, Ukraine ram ah NATO ralkap thlah kan tum lo. Ukraine hi kan ralkap pawl ih partner a si, NATO member a si lo” a ti.


Ralkap In “PDF Pawl Nan Meithal Thlah Uh, အလင်းဝင် Uh. Meithal Nan Thlah Lo Asilen Kan Lo Nuaidarh Thluh Ding” Tin Ca An Tar – Meifar\nAugust 24, 2021 admin Myanmar 0\nMyanmar ramsung thuneihnak latu Min Aung Hlaing ih naule pawl cu umngaihnak an thei nawn lo ih an khuaruahnak khal a dik nawn lo.\nPDF pawl cu an meithal thlah in surrender dingin an sawm, an meithal an thlah lo asilen an nuai ciamco tum. Cun, mipi hnenah “PDF cangvaihnak pawl in sim uhla laksawng ṭha zet kan lo pe ding” an ti. Ralkap pawlin an casuah mi cu khua ṭhenkhat lamzin kap ah an tar vivo.\nRalkap in “PDF Pawl Theihternak: PDF pawl nan meithal thlah uh, surrender uh. Nan meithal nan thlah lo asilen kan lo nuai ding” an ti. Cun, “Mipi Pawl Theihternak: 2020 kum hrilawknak ah NLD party in vote an fir, vote diklo an tuah ruangah NLD party cu aum thei nawn lo ding.\nPDF pawl cu khuasung ah remdaihnak um lo dingin cangvaitu tapung pawlkom an si ruangah an hrampi ihsin kan nuai ding. Thindaiten um duhtu khuasung mipi pawlin PDF thuhla in sim thei uh. Thudik in simtu pawl cu kan lo thup dingih nan phutawk laksawng kan lo pe ding” tin an tarlang.\nNauhak Hmelṭha Bik An Timi Khal Kum 20 A Kim Thlang


Malaysia ah Chin pa tiva ah tlak, a ruak hmu hrih lo | VCTH\nHome » Thuthang » Malaysia » Malaysia ah Chin pa tiva ah tlak, a ruak hmu hrih lo\nBy vcth on November 20, 2017.\nMalaysia ram, Kelantan, Gua Musang ah Chinpa, Salai Tam Naing cu tiva ah a tlaknak ni 2 a si thlang nan tutiang a ruak an hmu hrih lo.\nTam Naing a tlaknak tiva\nTam Naing le a rualpa cu November 18 zaanlam ah an hnatuannak in Cycle phur aw phah in an tlung. An tlunlam ah tiva parih lilawn an zawh lai ah khat lam ih Lorry a ra. Cui lorry an kiannak ah Tam Naing tiva ah a tlak. November 20 tiangah a hmu hrih lo ih ruangah a thi si ko ding tiah an zum.\nTam Naing cu Chin ramkulh, Kanpalet peng, Khido khawmi a si. Malaysia, Kelantan, Gua Musang peng ih ra-bar hmuan ih hnatuan a si. Nupi le thla 4 mi fa pakhat nei a si.\nVorhlam zuk – Tam Naing, Kehlam zuk – Tam Naing ih nupi le fate\nTam Naing le a nupi cu UNHCR card neilo mi an si. Curuangah hi thu hi palik hnen ah tla an sim than ngam lo. Hi thu palik hnen ah an sim than a si ahcun a nupi tla kai in thawng tlak thei dinhmun a si raungah daiten an umnak a si.\nSource: The Chin Express


NUFA 3 IN PITAR PAKHAT VEL CIAMCO – Times Of Chinland\nKhuahlan lai ahcun hmuntin khawtin ah hrihram tha le a cakcak in Lalnak an rak co ih duhlawng in an rak nungcang.Tulai ahcun hmuntin ah Zuri pai cupco ih khawlak vah hman ning a zak.Hiti san a thleng danglam laiah 11February sunday sun ih Pitar pakhat an zinpi par ih an velh ciamco cun a hmutu pawl caldom in a umter.\nHimi hi Mon Ramkulh Mudone veng linak Lal U Myint Soe nupi le fanu 2 cun Pitar pakhat cu Lamzin parah an hnom ciamco mi a si.Sunday zan February ni 11 zanlam nazi 4 hrawngah pitar nu cu a rualpi pakhat thawn thunuam an rel rero laiah hitei nufa 3 cu ra in an velh ciamco mi a si.”Daw Hla Hla Win le a fanu Ma tuai Tuai Tun le Ma Phu Phu cu ra in ka Pi cu inn leng zinpi ihsin tongkam sia thawn an auh ciamco.Ka Pi in a hei auh ve ih inn cu lungto in an deng ciamco.Ka Pi cu lengah a suak ih ziangruangah hivek in in ra ti tiah a sut ciah cu velh an thok ciamco mai”tiah a tunu te cun a sim.\nHi thuhla ah Mudone Police hnenah heknak an tuahnan Police cun hriamhma a um lo ruangah kanmah thawn pehpar lo tiah an rak ti ih tuah cun Lairelnak lam ah heknak an thunlut.Zung lam ih sumpai neih suah thei lo ding hmuhsuam le vel ciamco tu Daw Hla Hla Win le a fanu cu hremnak pe dingin tlunlam upa in theive haiseh tiah Kyaitmadaw/Mudone thuthang cun mipi an theihter a si.


'Thukham Pahra' Copy Upabik Cu Israel Museum Ah Mipi Hmaiah Pholang A Si Ding - Chinland Today Media\n‘Thukham Pahra’ Copy Upabik Cu Israel Museum Ah Mipi Hmaiah Pholang A Si Ding\nMay 8, 2015 5:36 am·0 comments\nLal Ruat Thang\nMinung san thuahthu ih rak tuah dah kellomi, famkim zetih copy mi Thukham Pahra copy upabik(hlunbik) cu Israel ramih museum ah vantlang hmaiah pholang a si thlang ding.\nHi thil pholangnak ah hin tui’hlan kum million 1 laiih sai pelnak ih an rak hmanmi bungrua le Albert Einstein ih a kut thaw rori ih a rak nganmi ‘groundbreaking theory of relativity’ caphekpawl khal mipi zoh theih in pholang a si ding.\nKum 2000 ih upami hi Thukham Pahra copy hi bible thawi’ pehparawmi hlan thilri sarsuahmi ropi 14 lakih pakhat a si ih Jerusalem nisuahnak lamih um ‘tipi thi’ kiangah kan bible bu tthenkhatpawl thawi’ rak sarsuahmi a si.\nAsinan hi cazual hi Israel ram Jerusalem khawpi Museum ah kaar hnih sung lawng pholang a si ding ih cumi hnuah siat theilo ding ih an retnak hmunah ret kir lohli saal a si ding.\nHi thil pholangnak ah hin nunphung cangvaihdaan thawi’ pehparawmi tui’ hlan kum 800,000 ih ta, meisa thawi’ urkangmi minung ruhro le hlan minungpawlih lo hnattuannak ih an rak hmanmi favah kum 9,000 ih upami khal a tel ding.\nTui’hlan kum 5,000 ih an rak hmanmi ca ngannak lungphek, Mesopotemia ramih ta loan thawi’ an sanmi le Turkey ramih ta an sanmi kum 2,700 ih upami thir tangka pawl tla hi pholangnak ah an tel ding.\nIsrael ram cun a Museum kum 50 kim lomnak ah a khawpi Jerusalem ih hitiih a hlawn thilri neihmi pholang ding ih nasatak ih a timtuahnak a si. Hi hlawn thilripawl hi Israel Ramah tuihlan liangluangah rak pholang a si dahlo ih vei hnih khat te lawng ramdang ah rak pholang hruak a si, ti ah Israel ramih hlawn thilri kilhimnak lamih thuneitu Pnina Shor in a sim. An director James Snyder khalin ” kum 50 a rei hnuah, hlawn thilri le an thuanthupawl a relkaubik theitu leitlun museum malte lakah kannih hi kan si ve ding” ti ah a sim.\nFacebook In Hnaṭuantu Mi 3000 Labet In Zuk ṭhalo Thianfai Ding\nSiangpahrang David Inn Hlun Hmu


An Khua Nauhak Pawl Tlawng An Kai Lo Ruangah Buainak A Suak, Minung 17 Hrawng An Thi – Meifar\nJune 5, 2021 admin Myanmar 0\nTuisun 5, 2021 ih Myanmar thuthang an buaipimi bik pakhat cu Ayeyarwady, Kyonpyaw Township, Hlae Swe khua ih thilthleng a si. An khua nauhak zohman tlawng an kai lo ruangah tlawng sayama le khuasung mipi karlakah buainak a suak.\nCuruangah tlawng sayama in thuthang dik loin ralkap pawl hnenah a hek, khuasung mipi pawlin meithal an nei tin a hek. June 5 zinglam nazi 3:00 hrawngah ralkap tam zet cu an khuasung ah an va lut ih thusutnak nei phah in khuasung mipi pawl cu an vel ciamco.\nṬhenkhat an kaih ruangah khuasung mipi in an tuar thei nawn lo ih an hmuhhmuh hriamhrei kengin ralkap pawl cu an do, an hriamhrei hmang mi cu saihli le thli meithal lawng a si. An khua ah PDF pawlkom an um lo, ralkap pawlin sniper le ralthuam picang zetzet in an kap ciamco ih minung tam zet an thi.\nKhuasung mipi nauhak upa, pitar putar pawl cu ramlakah an tlan thluh. Ralkap in nauhak kum 4 mi khal an kap that, mithi ruang cu lamzin kap ah an ril phengpheng ih zohman in an la ngam hrih lo.\nAn khuasung ah ralkap pawlin umhmun an khuar ih an khua kiangkap ih um mipi pawl cu thu an sut rero lai. Tuisun an doawknak ah ralkap lam in khuasung minung 4 lawng an thi tin an tarlang.\nRamlak ih relh khuasung mi in “Mithi ruang cu khinah 2, hinah 3 tin an ril phengpheng. Minung 20 lenglo cu an hlo, an thuhla kan thei nawn lo. Minung 17 hrawng an thi an tiih 17 ai khalin an tam thei, kan theifiang hrih lo. Khuasung ah mi ṭhenkhat an tang lai nan phone thawn kan pehtlaih thei hrih lo’ a ti. Hliamtuar bese zetzet 9 an um nan an tuamhlawm thei hrih lo ih ramlakah an tlan ve.\nHakha Bomb Puak Ah Minung Pakhat A Thi


US Mipi Santhuanthu Ih Kahthahawknak Rapthlakbik 10 Paw - Chinland Today Media\nFebruary 15, 2018 6:14 am·0 comments\nUS Mipi Santhuanthu Ih Kahthahawknak Rapthlakbik 10 Pawl\nUS rampi in mahte meithal nei thei ding tiih daan a neih ruangah kum 1949 hnu lamah rapthlak zet ih kahawknak vei 30 lenglo a thleng.\nCumi lakih vei 19 pawl hi kan dung kum, kum 10 sungte ih thleng mi an si. A rapthlakbik pahra pawl a tawinak in tarlang sehla.\n1. The Harvest Music Festival: Mi 52 Kapthat\nOctober 1, 2017 – Kum 64 mi Stephen Paddock in Mandalay Bay Resort ihsin mipi 20000 lenglo Awnmawi Puaipi, Route 91 Harvest Music Festival ih um khawm a kap. Mi 58 a kapthat ih mi 500 lenglo a hliam. Mipi kaptupa hi a mahten a that aw tiin palik pawl in an tarlang. Hihi US santhar thuanthu ih kahawknak nasabik le rapthlakbik a si.\n2. Pulse night club: Mi 49 Kapthat\nJune 12, 2016 – Omar Saddiqui Matten timi kum 29 miin Orlando ih Pulse Night Club (gay pawl club) ih um pawl a kap ih mi 49 a kap that ih mi 50 a hliam. Palik pawl in hipa hi an kap that ve.\n3. Virginia Tech: Mi 32 Kapthat\nApril 16, 2007 – Seung-Hoi Cho, kum 23 miin Virginia Tech timi Blacksburg ih hmun dangdang, hmunhnih ihsin mi a kap ih mi 32 a kap that. Mipi kapthattu hi a mahten a that aw ve cih.\n4. Sandy Hook: Mi 27 Kapthat\nDecember 14, 2012 – Adam Lanza, kum 20 miin Newtown, Connecticut ih Sandy Hook Elementary tlawng ah nauhak 20 lenglo kum 6 le 7 mi pawl le upa mi 6 pawl cu meithal thawn a rak kapthat. Akaptu pa in a mah le mah khal a kapthat aw cih ve. Nehhnu zingzoitu pawl ih an hmuh bet mi cu a nu khal meithal kahnak hliam thawn a nunnak a cem ve.\n5. First Baptist Church: Mi 26 Kapthat\nNovember 5, 2017 – Texas khaw fate pakhat ih biakinn fate pakhat ih thilcang mi a siih an khawmnak hmun ih mi 26 pawl cu Devin Patrick Kelly timiin a akap that. Hi kahawknak hi Texas santhuanthu ih rapthlakbik kawhawknak a si. Palik pawl in an kapthat maw amahten a thataw tihi fiang ngaite ih theih ding a um lo.\n6. Luby’s Cafeteria: Mi 23 Kapthat\nOctober 16, 1991 – Texas ih Killeen khua ah kum 35 mi George Hennard in a mawtaw to miin Luby lakphakdawr a pah ih cutin meithal thawn a kap cih bet. Mi 23 a kap that hnu ah amahten a that aw cih ve.\n7. McDonald’s: Mi 21 Kapthat\nJuly 18, 1984 – California ih San Ysidro ah kum 41 mi James Huberty in meithal phunthum; a sauci, a tawi deuh le hlapi kah theinak pawl hmangin nauhak le upa mi 21 rori a kap that. Sml pakhat sung palik pawl thawi an kahawk hnu ah palik pawl in an kap that.\n8. University of Texas: Mi 18 Kapthat\nAugust 1, 1966 – Charles Joseph Whitman US ralkpak ralram ih fehzo pa in Austin ih University of Texas luanglu zim ihsin mi 16 lenglo a kap that in mi 30 lenglo a hliam. Hitih mi pawl a kah hlanah a nupi le a nu khal a kap that. Palik pawl in mi pawl a kahnak innzim parah amah khal an kap that cih ve.\n9. High school: Mi 17 Kapthat\nFebruary 14, 2018 – An mai tlawngta a simi kum 19 mi Nikolaus Cruz cun a suahsualnak ruangih tlawng an suah thinheng ruangah an tlawnginn ih tlawngta pawl a kap ih mi 17 in an thih phah. Palik pawl in an kah cih ve.\n10. San Bernardino: Mi 14 Kapthat\nDecember 2, 2015 – Syed Rizwan Farook le Tashfeen Malik tei nupa cun San Bernardino ih Inland Regional Center ah hnatuantu pawl an punkhawm laifang cu an kap ih mi 14 an kapthat. Palik pawlin anni khal an kapthat cih ve. An ni hi nupa neiawpekte an si.\n10. Edmond, Oklahoma: Mi 14 Kapthat\nAugust 20, 1986 – Oklahoma ih Edmond ah cazem theutu Patrick Henry Sherrill in meithal pathum thawn mi a kap ih mi 14 pawl minute 10 sungah a kap that thluh ih amahte kapthat aw dingin a lu ah a kap aw cih ve.\n– CNN, ABC, BBC\nNauhak Kum 11 Thinhengin Australia PM Cakuat\nSingapore Gardens by the Bay In Mihipbik Sinak Oscar Co


Mind Counselling in idukki, idukki\n, Idukki, Idukki - 686609\nFind more Counselling Services in Idukki\nWrite a review on Mind Counselling, Idukki, Idukki\nAre you looking for Mind Counselling in Idukki ?\nനിങ്ങൾ Idukki ഉള്ള Mind Counselling ആണോ തിരയുന്നത് ?\nWe appreciate you for contacting us about Mind Counselling in Idukki


Hruaitu Issue 176 - Chinland Today Media\nHruaitu Issue 176\nDecember 28, 2008 1:55 am·0 comments\nvei – 176\nGood Friday a liam ih, Easter sunday cu Bawipa thawhsal nak ni theih ringring nak dingah dungthluntu san ihsin tu ni tiang hman a si. Krih ih thawhsalnak hi Krihfa hmuahhmuah hrang ahcun a sunglawi bik kan ti thei ding. Asinan, Krih thawhsalnak theitu le hmutu Rome ralkap pawl cun an thilhmuh le theih mi pawl cu phuang lo ding in puithiam hnen ihsin tangka an la ti kan hngilh lo pei.Tangka, sumsaw le lennak hmuahhmuah hi Krih ih thawhsalnak nun neitu kan sinak in ttemttawn tu an si thei. Malaysia harnak le Laimi kan nundan ah Krih ih thawhsalnak nun nei duh cing ih biak inn thleng thei lo ziangzat kan um lai ding? Zarhtin sunday-ah biak inn kan fehnak san tla hi bawipa¡¦i thawhsalnak ruangah a si ih, cucu a ratsalnak ni a thlen hlan lo cu kan bansan thei lo.\nKawhhran hmaisa bik Jerusalem kawhhran kha, Bawipa a thosal ti an thei fiang ih, an theihfiang tuk ruangah zarhkhat vei khat maw vei hnih hrawng tawng aw mai lo in, an thil neih hmuahhmuah tawm aw in, hmunkhat ah an um. Kan ni san ahcun cang thei nawn lo hman sehla lungrual zet in Pathian hna tuantlang uh si. Ziang tikah so pakhat le pakhat rualpi tha bik vek le unau vekin kan zoh aw thei ding? Krih ih thawhsalnak cu Amai hrang ih nung ding hrang ahcun thawhsalnak tlamtling a si.\nZan Mang Tal Ah Aw\n– Jasmine Certe\nNa thei zo maw? Mi in – in sim,\nDuh mi a nei zo in ti,\nAsinan mit thlam ah na hmui hmel pangpar mawi,\nRimhnui te voi khat te hnam thei nak i pek sal aw,\nNang ngai ah ka tap theu ka mit thli,\nRun ti bang a luang ee,\nNitin ka lo hlam,\nKeimah te lawng tthing riang mang.\nKan tiam colh ni a thlen tik,\nZiangtin so lunglen ka tuar ding,\nZiang ti tha nuam tak in maw;\nDuhnak te zan mang tal ah maw.\n-by: Van member\nRal ram ih ral nehtu RalBawi:\nBoxing, Wrestling ih Champion:\nBawlung sit, Bawhlng beng\nZuam awk nak pawl ih nehtu\nCuh awk nak ih nehtu\nThazaang, hriamhrei, thilri thawn…\nRuahnak thluak, fimnak tongkam thawn…\nHmin that nak laksawng\nTaikhap, Lukhum, hngawng orh,\nLemzuk, hnipuan, Ngun Sui\nHlawnthil mankhung Sumpai\nCapi, cate hminsinnak COTUPAWL\nAn co mi nehnak a hmun lo.\nni khat khat ah an sungsal thei.\nNehtu an mah rori tla an thi thei.\nMi hmuahhmuah ih an neh thei lo mi\nThih nak Nehtu Jesuh a si\nA sung sal nawn lo, Kum khua in a neh lan ta.\nNehtu Jesuh ih Neh nak sunglawi cotu\nNehtu ih nehtu sin kan si.\nSalai Lal Ro Lian le Mai Ni Hlei Kim tei¡¦ in Marh 30, 2008 ah Bawipa biakinn thianghlim sungah a thianghlim mi thit-umnak tuah ding an si ruangah zumtu unau kan zaten sunlawinak pek in telpi cio dingah kan lo sawm.\nIndonesia-ah farah pawl san-dah an piah : Indonesia ramah farah hrangah ei ding tha a har tuk ruangah kan dung zarh ah nupi-nu mi 500 hrawng san-dah an piah. Jakarta khawpi lamzin ihsin presidential inn tiang lamzin ah ¡§Allahu Akbar¡¨ tiah an au.An hruaitu Muhammad Ismail Yusanto cun ¡§rawl eiding nei lo in mi tampi an thi. Kum 60 independent ram kan si zo ih, saih-piu-zi ram ( agriculture nation ) kan si fawn, hivek thil a cang hi mangbangza a si¡¨ tiah a ti. Hi mi umtertu bik cu, kan dung thla-ah Magetan district,Java-ah tlawngta nauhak cun eiding hartuk ruangah hri-in a khai that aw¡¦ ti a si. Detik.co ( internet website ) cun tuthla-ah eiding neih loh ruangah naupai pakhat cu a fa 3 thawn an thi¡¦ tiah a ngan bet.\nThailand ramah bomb a puak thawk : Pattani hotel ah 5 kg ih rit bomb pakhat cu muslim misual pawl in an puahsal ruangah mi 2 an thi ih 14 in hliam nazet an tuar. Adang pakhat cu palik in an kham man. Cui hnu-ah Pattani tlawng pakhat an bom sal ih, mi-tat ( fire fighter ) 1 a thi cih. Natnak tuartu pawl cu sizung an phurnak lamzin-ah misual pawl in an rak bawhsal. Thailand ah hin province 3 ah muslim an um ih, cui province sung ih buainak ruangah kum 2004 ihsin milai 2,900 lai an thihphah zo.\nLady Diana ih zunghruk ah a thisen a umlai : Kan dung tlawngkai nikhat-ah Diana thuhla tawlreltu thuthennak inn ( court ) cun Diana ih zunghruk thar ( engagement ring: Dodi thawn an ham-awknak ih zum ) an hawlsuak. Diana umpi ih zohkiltu ( butler) Paul Barrel cun August, 1997 ih Paris khawpi lamzin ih Diana te accident hnu-ah, a zunghruk cu sizung ih a ruak an retnak ihsin a la tiah a phuang. Thisen a um lai ih, DNA tla nan zoh thei tiah a ti. Diana ih tlangval Dodi al-Fayed ih pa Muhammad cun Diana le a fapa thihnak cu Prince Phillip ( queen elizabeth ih pasal ) in British security force pawl a fial ih, a thah ter tiah a puhmawh ve.\nSouth Korea in Refugee hrangah zuam : South Korea cozah cun a ramsung ah North Korea pawl refugee ih an um theinak dingah a rang thei bik ih tawlrel a tum. North Korea hin a liamzo kum 5 ihsin ei le in lamah harnak tampi an rak tuar ih, farah an tam deuhdeuh ruangah an ram cu umnak dingah duh nawn lo-in Thailand ram ah an tlan. Thailand ram ihsin South Korea cozah bawmnak an dil a si.\nVietnam ramah ritnak sii ruangah thi dingin thu thensak : Vietnam ram ih suak, Australia ram sinak nei zo Jamine Loung, 34 cu airport-ah a bag sungah herroin 1.4 kg an kaihsak ruangah thi dingin thu thensak a si. Indonesia palik pawl khal in tuluk ram ihsin a ra lut mi ¡¥crystal methamphetamine ( shabu-shabu ) 600 kg an kai ngah ih, a phurtu Chang Chung Wei le a driver an kai.\nNauhak thattu damsung thawngthlak : Japan ram ah Suzuka Hatakeyama, 35 cun a fanu cu tiva-ah a hlawn ih, a thi. A fanu ih rualpi, mipa nauhak tla a dir that. Thuthennak cun a damsung thawng tla ding in thu a thensak. Suzuka hin thawng a thlak hlan ah a thah tak nauhak nu le pa hnenah ngaidam a dil.\nThailand ah Gay thuhla ruahdan thleng : Thailand ram ih Gay ( mipa le mipa ngai aw ) pawl cu, an ram ralkap pawl cun ¡¥thinlung buai¡¦ ti nawn lo-in, mi hnu-fual deuh ( third category ) in a ruat thlang ding ruangah an parah zianghman a tuah nawn lo ding tiah an ti.\nPhilippine ramah khawsik natnak a tam : Philippine palace ( President inn ) kiang ih university ah bomb a puak ih,tampi in hliam hma an tuar. Security pawl cun mi tampi thusut dingin an kai.Culai ah an khawpi Manila ahcun tu thla sungah mi 150 hrawng cu khawsikpi natnak ruangah sizung an lut. Tui kum sungah a vvei 2 nak a si.\nTuluk cozah parah lungawi lo nak tam : Tuluk cozah cun World Olympiv Games hrangah a timtuah rero nan, ramsungah harnak a phunphun a tuar ih, nikhua siatnak, thilri man khungnak, le tulai ih Tibetan pawlin an umnak ram ¡¥independent¡¦ an duhnak pawl an si. Milai 100 lai thihnak a thleng zo ih, tuluk ralkap lam cun tibet mipi san-dah-piah ( demonstration ) daih ternak dingah meithal an hmang ih, nitin thihnak a thleng. India ram lamah khal hi buainak hi a ra thleng ve. India cozah cun Tuluk cozah in meithal si lo-in kaihkhihnak lam thawn buainak hi tawlrel sehla tiah a ti.German ram ahcun Olympic ih telding pawl a tamsawn cun ¡¥Beijing Olympic¡¦ hi tuahsal lo ( boycott ) dingin an duh tiah International Olympic Committee vice president ¡¥Thomas Bach¡¦ cun a ti\nSingapore misual hotu an kai hrih lo : Kan dung ih thawng inn ihsin tlansuak, singapore vanzam siatsuah tum ruang ih an kaih, Islam biaknak lam ih fehsual ¡¥Jemaah Islamiah¡¦ hotu ¡¥Mas Selamat Kastari¡¦ cun an ram Singapore a suahsan lo ih, hmunkipah relh phah in ramdang a tlansuah hlanah thildang tuah a tum ding tiah amah hawltu pawl hruaitu Wong Hong Kuan cun a ti.\nUS ralkap in Al-Qaeda ralkap 9 an that : Kan dung zarhpi ni-ah US raldonak vanzam cun Pakistan ram sung ih ¡¥Wana, Shahnawaz Kheil Dhoog-ah, Al-Qaeda le Taliban pawl umnak ( anbeunak ) cu bomb-in vei 4 a kap ih al-qaeda 9 an thi ih, 9 cu na zetin hliam an tuar tiah intelligence official cun Reuters news agency an sim.\nTipi hnuai ah German raldo lawng an hmusuak : Leitlun ralpi pahnih nak cem zik hrawng ih German pawl raldo-nak lawng ¡¥Kormoran¡¦ cu Australia tipikap ¡¥Shark Bay¡¦ thlanglam tipi hnuaiah an hmusuak.\nIndia ramah thisen zuartu pawl an runsuak : Kan dung tlawngkai ni hnih-ah, Gorakhpur, Uttar Pradesh ah thisen an zuarsak milai 17 cu palik pawl in an runsuak. Hitawk ramah hin sizung in thisen an hai tuk theu ruangah misual hrekkhat pawl cun mi farah pawl cu hnatuan ding thazet pe dingin an ko ih, an thisen an test sak hnu-ah, hmun pakhat-ah an ret khawm ih, an thisen cu zuar ding in an laksak theu. Hiti vek ih thisen an laksak pawl hin thazang an nei mal deuhdeuh ruangah a lung a mit thluh ih, an suak thei nawn lo. An thisen zuar ruangah anmah kaitu pawl cun thlakhatah 1500 rupees ( RM 117 ) an pe. Thisen Unit khat ( 750 ml hrawng ) cu sizungah 4000 rupees ( RM 312 ) in an zuar theu ih, milai pakhat ihsin thlakhatah 30,000 rupees ( RM 2,300 ) an ngah theu.\nHongkong ah Nunau tha lo thah hmang an kai : Hongkong hi leitlun khawpi him bik ( the world¡¦s safest major cities ) pakhat a rak si theu vekin tual thah nak, nunau sualpi nak le thil dangdang tla a mal. Asinan kan dung zarhah Pakistan tlangval ruangah nunau an tlungtlai ngamlo. Nunau thalo pali a rak thatzo tu le cui a thahmi pawl thiltha lawngsak vivo tu cu kan dung tlawngkai ni hnih-ah Tuluk ram Macau ah an kai ngah ih, Maccau ihsin Hongkong-ah an kuatsal.\nKawlram le Thailand sumdawngnak lamzin thar : Thailand prime minister Samak Sundaravej cun kan dung zarh-ah Kawlram a tlawng ih, sumdawngnak ding thu a relpi. General Than Shwe thawn tawngaw-in, politics lam zianghman a relpi lo. Samak cun, ¡§Kawlram cun gas tampi a nei nan, pipeline tuahding in tangka a nei lo ih, cucu kan tuahsak ding¡¨ a ti. ¡§Kawlram hi Eroup ram le US lam in an rel se tuk nan, an hruaitu pawl cu thla an cam ringring¡¨ tiah a ti bet. Thailand hi Kawlram ihsin energy lam cotu le leitu bik a si ih, kum tin US $ 2,00,000,000 ( RM 64,00,000,000 ) man a leisak theu.\nMalay UN appointment hrang hmin pek a theih zo\nTuini 18.3.08 ih sin UN card ngah cia pawl sungkhat ben ding CRC,ACR ah UN appointment hrang hmin pek a theih zo.Kan dung tlawngkai ni hnih 11.3.08 ni kha UN zung hmaiah appointment la ding mi an tamtuk ruangah appointment pe loin UN pawlin cozah palik koin mipi an dawi tlan thluh mi asi.UN pawl ruah dan ah cun hiti ih lai mi 2000 leng lo nan pok ciamconak hi UN sandah nan piah tin kan ruat ti a si.\nHi thu thawn peh aw in CRC,ACR le laimi communitiy hotu pawl cu 13.3.08 ah UN zungah kawh an si.UN zung tuanvo neitu pawlin an lungawi lonak thu an sim.Laimi hotu pawl khalin a sia lam a si lo thu le appointment la ding mi an si thu simfiangnak an nei.An ton khawm awknak ihsin UN zungih appointment lak tul loin CRC le ACR zungah hmin cazin pein appointment tuah\ndingah tuanvo an pek mi asi.\nMipi tampi an pok ni hi Malaysia Siangpahrang a khawsung feh ding zindan pi thawn an tong aw ngelcel ti a si .UN zung hmai ihsin a thlanglam lilawnpi tiang mipi an khat thluh ih Siangpahrang pai lamzin feh ding zinlai ah minte 5 hrawng an kham ngah ti a si.Curuangah UN tuanvo neitu pawlin kan zung hi Malay cozah sawisel kan tong dingih ramdang UNHCR zung umnak ih kan ton zo vekin kan tong pang ding ti kan phang tuk ti a si.\nHini ih an sim bet mi cu lai mi pawl ni kum hnak in tui kum ah USA ih reject mi a let thum in na tam .Ziangruangah tilen appointment nan neih tik ah nan case nan ral ring loih awl sam tukin intervew nan lut ti a si..Kan dung January thla thawk ihsin OPE lan cia mi pawl case 250 hrawng US in an reject ti a si.Tuah an feh duhnak ram hril sal dingin an ko sal rero thlang ti a si.\nPa San Piang Kum 47 cun Letpan Chawng ah rinlopi in dam lonak ruangah 17 March, 2008 ah in thih san. Malaysia ah kum 2003 kiangkap ah a rak um mi a si. Malaysia um hlun pawl cun an thei ih an lainat ui ngaingai. LCF kawhhran Upa Pa Mang Tin Sawn ih u a si. Malaysia a um sungah Wire (Putra jaya ) le hanghna hangrah cin nak Cameron Higland lam ah hna a rak tuan dah.\nA tanta mi a nau Pa Mang Tin Sawn cu LCF quater ah zumtu unau pawl in khawhar tohpinak le thlacam khawmnak neih a si. Kan Pastor Rev. Run Cung Mang in thazang peknak in Thuthangtha a sim. A tanta mi a nupi fanau hrangah thlacamnak thawn bawm uhsi.\nChin Miphun Hrangah FRO\nKan Falam mi hi Laimi thuanthu ah Laimi zate hrangah hnatuantu bik le miphun hruaitu kan rak si ringring. Tuini khal ah kan miphun ih auaw thei in FRO (Falam Refugee Organization ) in nasazet in hnatuan a tuan. UNHCR lam ah hrasatnak na nei a sile rak pan mai aw. Lo bawm dingah Na hrang man cia in a um ringring. Phone – 017 2335 859\nMalaysia Ram Sung hril awknak Thutawi\nMalaysia ram hi 1957 Independent an ngah ihsin tui ni tiang BN- (Barisan Nasional) Party pawl in cozahnak an kai ringring, an Parliament hi MP 222 an um. Tuitum cu Selangor State, Perak State, Penang State, Kelentan State, Federal Territories le Kedah State timi pawl hmuahhmuah hi dodaltu (Opposition) in nehnak an co. Anwar Ibrahim ( Former Deputy Prime Minister, Mahathir PM a si lai ih Deputy a si ) ih a nupi le a fanu an pahnih in MP an tling.\nSabah le Sarawak ih sin Khrifa a si mi Minister le Deputy minister level ah 5 an kai ve. Tuluk pawl tam zet cabinet ah an kai ve. Foreign Minister ah a kai thar tu Dr. Rais Yatim ti mi pa hi Doctor of Law Degree ( Ph. D ) a ngah zo mi a si. ASEAN ah mi hmin thang pakhat a si. Penang ih Chief Minister cu Lim Kuan Eng a si ih Tuluk mi a si. Thuneihnak cotu cun an ram thuahthat an duh nasa ti an tongkam ah a lang fiang zet.\nMalaysia ram cu State 13 le Federal Territory 2 a um. An zaten State ah hin Sultan timi Siangpahrang an nei theh nawn hai ih cumi Sultan pawl kha Malay Rulers tiah kawh an si. An mah Sultan 9 sung ih sin pakhat hi Ram Siangpahrang ( King ) ah kum 5 veikhat an kai.\n2008 Hril awknak ih an hril Prime Minister cu Abdullah Badawi a si ih Deputy Prime Minister cu Najib Tun Razak a si. Cabinet ah ministers 32 an um ih deputy ministers 37 an um an zaten 69 an si. PM in sundawn leilawnnak lam a kai ih, Deputy MP in Kilhim awknak lam tuanvo a lak. Cabinet post ah tling tuk ding ih zum mi ah mi 5 cu Cabinet line-up ah an tel lo. Hmailam ah BN pawl hnatuan dan ziangvek a rak cang ding ti kan thei ban lo. Tuikum ih an hril awknak result zoh in nehhnu hril awknak cu hmuh nuam le Democracy diktak vekin a si vivo ding a bang.\n( compiled by – BiakChawn )\n1. Philippine sak lam ih tikulh pakhat ( microesia- Asia fate sung ) ¡¥Palau¡¦ ih an hmuh milai 25 hranwg ih ruh ro cu, Johannesburge University ( South Africa ) ih mithiam pawl in tipi kap puk ( cave ) pahnih ah an hmusuak ih, an ramah an zir fiang hnu-ah milai ci ( homo sapien ) an si nan, an umnak ah ramsa ( mamals: pawhte ti nei ramsa ) an um lo ruangah le tipi kap hramhnah le rannung fate ( near-shore marine organism ) lawng an ei ruangah an taksa ( body ) a fate tiah an ti. Palau ih milai ruhro cu an vawn remkhawm ih, a niam bik 1.1 meter le a sang bik 1.4 meters an si. An ruh umdan hmuhhmuah le an thluak bawm khal tulai san milai ta vek cekci a si. Kan dungzarh ih kan ngan ¡¥Hobbit¡¦ pawl ( science name: homo sapien ) kha an thluak bawm a fate tuk ti a si.\n2. Leitlun ih electricity hmuahhmuah tuahnak 79% cu fossil fuel ( zinaan le lungmeihawl ) pawl ihsin ngah mi a si ih, 18% cu Natural source ( thli, tidai le ni-sa ) ihsin tuah mi an si. 32.8% cu nuclear power ihsin tuah an si ih, 0.2% cu bio-fuel ( thinghnah le thingrah ) ihsin tuah an si. Kum 2007 sungah USA ram cun an ram ih hmanding electricy 28% cu Thli ihsin an ngah ih, cucu 100 gigawatts hrawng a si. Nuclear power ihsin 360-370 gigawatts an tuah. Kumtin electric power an tul zat cu 1% in a thangso. German ram cun kum 2020 ahcun Ni-sa ( solar ) ihsin energy tuahnak cun an tul mi 20% lai a pe ding tiah an ti.\n3. Asia ram ih pawpi ( tiger ) tamnak bik Vietnam le India ram ahcun kumtin pawipi le tlavaang ( leopard ) 250-350 thah an si ih, pawpi vun le ha ( skin and tooth ) kai tam bik cu India ram a si. Pawipi vun le ruh hi Tuluk ramah an phur tam bik ih, thuamhnaw ( cultural dress ) le Sii ( medicine ) hrangah an hmang. 4. Tuluk khawpi Beijing ahcun lamzin kap ih mipi hman thei ek inn ( public toilet ) 5,200 hrawng a um ih, Malaysia cun kum 2020 ahcun Kuala Lumpur sung lamzin kap ah ¡¥tandas awam¡¦ ( ekinn ) 500 neih a tum.\n5. Pope Benedict XVI cun Vatican ih science university feh a tum ih, tlawng hotu pawl in an siang lo. Hihi khuahlan laiah ¡¥Telescope¡¦ hmusuak tu ¡¥Galileo¡¦ cun leilung hi a hlum ( the earth is round ) ti a rak hmuhsuah mi cu a sanlai ih Pope-in a pawmpi lo ruangah a si. Pope cun Science lam thuhla-ah zianghman tuah ding a nei lo tiah an ti.\n6. Minung 70,000,000 umnak Iran ram hi leitlun ah mawtaw accident ruang ih thih tam nak bik a si. Kum 2002 ihsin 2007 sungah milai 100,000 hrawng cu mawtaw accident ruangah an thi.\n7. Rupert Murdoch¡¦s News International in London khawpi kiang Broxbourne, Hertfordshire ih news papaer industries ( printing press ) a tuah mi cu leitlun ih tum bik a si ih, a tuahnak ah British tangka ( sterling pound ) 6,50,000,000 ( RM 41,00,000,000 ) an cem.\n8. Saudi Arabia ram ahcun nauhak lai ihsin nei-awk ( tthit-awk ) hi an uar zet. Neta bik ih nei-aw (March, 2008 ) hi leitlun ih nupi-pasal nei awk ahcun nauhak bik an si ding. Mohammad al-Rashidi, kum 11 cun a causin ( ta-wan-kuai unau ) nunau kum 10 cu damsung ih a nupi dingah a thit. Rashidi hi primary tlawngta lawng a si lai nan, a rualpi le hnenah nupi nei ve lohli ding in a forh bet. Biaknak lam ih an hruaitu le tlawng ih headmaster cun, ¡§Hi tthitawk nak puai hi thil tha bik cu a silo nan, an nupa an damsung umtlang thei hram seh¡¨ tiah thlawsuah a pe.\n9. USA in March ni 20, 2003 ( tlawngkai ni li ) ihsin Iraq ram a do nak ihsin tu ni tiang Iraq mipi 90,000 hrawng an thi ih, Saddam ih ralkap 70,000 hrawng le US ralkap 5000 hnak ih tam an thi. Kum 2007 sungah mipi ( civilians ) 16,667 le US ralkap 901 an thi. 2007 January thla ah US ralkap 13700 cu Iraq ramah an um ih, tuikum January thla ahcun 158,000 an um. Kum 2001 ah US in Afghanistan a do nak ah US ralkap 4,415 an thi.\n10. Leitlun nih Jet engine vanzam tumbik A380 cu ni March ni 18, 2008 thlawngkai nihnih ihsin Singapore Changi airport ihsin London lamah a zam thawk ih, nazi 13 le hrek sungah a thleng. Hi vanzam hin khualtlawng ( passenger ) 449 a phur thei ih, a sungah leknak tla a um. To-nak ( seat ) cu pakhat le pakhat dipdal lo ding in tuah a si ih, in sawng 7 ( 7 storeys ) tluk ih sang a si. A280 that nak dang cu jet vanzam dang hnak in 17% rori vanzam dat-si ( gasoline ) a hmang mal sawn.\n1. Hlanlai ahcun, ¡§mi harsa na bawm len a nawm can ah a lo hngilh lo ding¡¨ ti a si theu nan, tulai san thar ahcun, ¡§mi harsa na bawm len nidang ah tla na bawm sal a beisei ding¡¨ ti a si. – W. Hills\n2. Pathian in leitlun ah milai duhdawt ding pakhat lawng um vek in mitin hi in duhdawt. – St. Augustine\n3. Thil ka tuah ding le tuah lo ding thu hmuahhmuah ah Pathian in intheih fiangter theu ti ka hmusuak aw. – Abraham Lincoln\n4. Tong tam hnak in tuan tam hi a tha sawn. – English proverb\nThlarau lawng in Jesuh cu Bawi a si an ti thei ding\n-Pa Mang Tin Sawn\nKorin – 12: 3\nThukam hlun sung kan zoh tikah Pathian in a fa Israel mi pawl cu Nelrawn ram car ah mangbangza a phunphun thawn a hruai rero nan an thei thei cuang lo. Harsatnak lakin a bawm, a humhin rero nan an zum thei cuang lo. A cancan ah a hrem nan an rim cuang lo. A ngaithiam rero nan an tha thei cuang lo. Minung hlun cun thlarau a si mi kan Pathian cu a theithiam hrimhrim lo.\nCutin minung in kan theih thei lo ruangah ¡§Thukam thar¡¨ a tuah ih thinglamtah ah a mah theithei lo tu kan nunhlun cu a thah in a that lawlaw. ( Rom 6:6)Cuticun a mai felnak le dingh nak pawl tla in pe men lo in kan sungah a thlarau cu a ret in a ret. Kan mai tuah tuan mi tel riai lo in nan fel, nan tha in ti.\nKan unauza in tuizingah kan nunnak hi kan check awk dingah tawiten kan rel ding. Kan biak mi hi thlarau a si ruangah minung hlun mizia ih biak cu a ngah lo lawlaw ti hi ka rel duh san bik cu a si. Curuangah thlarau le thutak in biak dingah in fial. Jn 4: 24 . Cuti ih kan sim tikah mi tampi cun el duhnak a suak thei. Thlarau ih theihternak um riai lo in a biak theih, a tuan theih. Cucu minung hlun lungput ih biak le tuan dan a si. Paul cun Pathian uknak cu tongkam men a si lo, huham cahnak a rak si ti a hmu, a rak tawng fiang tuk zo..( 1 Korin 4: 20 )\nDungthluntu pawl khal thlarau thianghlim pek an si hlan ahcun an beidong theu, mual an pho ringring. An thla phang. Jesuh hnenah sun le zan in kum 3 ( thum ) sung an um nanthlarau an neih lo ruangah Jesuh hrangih thil tha an tuah mi pawl cu thuphan 1hlolak ah a cang thluh. Minung in man nei zet ih kan ruah mi hi Pathian mithmun ah zianghman a si lo. (Luke 16 : 15)\nThlarau hnatuan nak hi el theih lo ih a um mi a si rori nan, sim fiang a har ngaingai. Kan taksa sung ih natnak kan neih mi khi sim fiang harzet a um theu. Asinan a tuartu a teptu cun a rel fiang thei lo khal le a thei fel tuk thotho. Kan nunnak in kan sung ih hna a tuan tui tuan dan cu kan thei cio ko ding.\nLeitlun ah kumkhua nunnak nei hrih lo ih hnangamzet ih um pawl hi miraltha bik an si. Kan rel zo vekin kan sungih hna a tuantu thlarau cu zo ih thlarau deuh a si ti hi kan ruahthat ngaingai a tul. Anetabik ah Thlarau thawn Pathian ka bia kan ti fingfing ko ding nan, kan tongkam suak ah Thlarau ih pitling zo pawl cun in theithiam thotho. Tlunlam ih a rami fimnak or Thlarau cu ziang dang hnakin a thianghlim. ( Jem 3: 17)\nCui Thlarau thianghlim cun hi ca a siartu hnenah a thar in theihternak in pe harmseh.\nTuitumah khal Pathian in zaihla/awnmawi lamih leitlun huapih a mi hmanmi, hmeltha le zei, Pathian tihzah zet le a theinak kilkipih Amai ropit nakih tuah le tuan a huam ringringtu, a tul dandan le a tul nak hmunhmunih a thuthangtha khal phuang vuahvo ngamtu thuhla kan hlawmaw peh vivo ke. Nunau, hmeltha hlasak thiam lam lawnglawng a duhsak tuk tla in rak ti siang hramhlah uh. Thil cu a haha ten a ra vivo lai ko ding.\nChristian music ih a luh nak hi kum 18 lai a rei ve zo. Tuini tiangin Pathian hlasakih rawngbawl hna a tuan rero tu khal asi. Ram tam zetah tlawngin Christian tour tuah vivo in Pathian duhdawt nak thuthangtha cu phuangin A rawngbawl nak a nei thei.\nTleirawlte asi lai, 01.04.1996 ih a suahmi , “Heavenly Place” album in platinum selling album tiang a hun vawrh thleng ! Himi album sungih hla arak ngaitu leitlun hmunkipih um zumtu mino tam zet hnenin le an nu le pa pawl hnenin tla cakuat tam zet a dawng. Hla 10 um nak album asiih a zaten a tha thluh. A hleice in himi sungihsi mipi ih an duh bikmi hla cu “On My Knees” le “A Heavenly Place”timi hla asi.Keikhal himi album a suah pekte ah karak neiin karak ngai ve dah. Ka ngai ning thei lo. Humham a nei zetih a tha tuk tibak lo cu rel ding ka thei lo.Mino pawlih ngai tengteng ding album asi tin ka ruat. Cumi hnu a tisuah mi “Unspoken”album khal ka neiih ka ngai. Himi khal hi tha zet asi.\nTleirawl lai canih mino tam sawnin an sunmang an neih theu vek rak neive dahtu asiih a cui a sunmang cu Pathian a tihzah nak le a rawngbawl duh nak thinlung ruangah Pathian in a khaisang vivo ih Christian hlasak tu lakah a thiam bik le lar bik sinak tiangih a hun co bantu pakhat asi fawn.\nA pa hi hmun khat hnu hmunkhatih Pathian thusimih a tlawngvak ringring theumi asiih anih khalin a pai dung arak thlun ve theu. Amah khalin Pathian thu a simih asinan, mipi lamin hlasak dingih an dil theu tikah anih khalin el lemlo in a sak ve theu mai. Cutiih a hlasak vivo nak cun lehhnu lamih music hmangih Pathian hna atuan nakah a run bawm zet. Pathian in hlasak thiamnak lamah talent tha zet a pek.Christian hlasaktu tam zet lakah hminlar bik pakhat dinhmun a neitu asiih a album khal hi zuar khawng cak bik record a tuah thei riai! Tuini tiangah Pathian hla album pakhat hnu pakhat a tuah rero lai ruangah a hla suah zomi lakihsi a tha bik hril khawm ding timi khal hi thil harsa zet asi hrih lai.\nA hlasak thiam tuk ruangah American President umnak white house tiangih Pathian hla sakih rawngbawl nak a nei bantu khal asi.\nMirang(English)ih hlasak lawng duh tawk lo in Latin/Spanish tawng khalin album a tuahih a hlawhtling zet. Multi- Gold and platinum selling artist Jaci Velasquez in a hlasak thiam lawmman a dawn mi cu Seven Dove Awards and 16#1 Christian singles asi.\nJaci hi singer, songwriter, author, actress & spokeswoman for major corporations (Pepsi, Doritos, Frizz*Ease, Nickelodeon)tuantu asi. Lawmman a hmuhmi pawl tla cu 7 Dove Awards (Female Vocalist & New Artist of the year)asi. Cuvek thiamthiamin 20 Dove Award nominations, 3 Grammy nods, 5 Billboard Music Award nominations, a Latin Billboard Music Award, a Premio Le Nuestro Award tiangih rak thlengbantu khal asi fawn.Hmeltha, hlasak thiam le zei sina fam cu Mekazin 50 lenglo ah cover ih cuang theitu tla asi betbetih a turu zet.\nCun, “Heavenly Place” timi cabu pakhat tla a ngan suak ve. Himi cabu sungah amah rak ngaisangtu music fan pawl hnenah awnmawi lam thu lawnglawng hnakin thu muril le khungkhai a sim duh mi pawl a ngan tel .March 18,2007 ah “Love Out Loud” timi album thar ati suak. Ruahsannak, harhdam nak le duhdawt nak lam hawi zawngih phuah mi hla pawl a tel. Himi album ah khal hi hla tha zetzet hlir asi leh cek dingih ngai a cak um zet. Malaysia ram khui tawk hmunih lei theih asi ti a theitu nan um tla le inrak sim thei ve uhla paisa pukcawi cawp khalin ka lei duh ko ding.\n“Pathian in zaihla mawi thawn Amah biak le thangthat duh zettu asi”\n“Kei ka hrang ahcun kan Bawipa Jesuh Khrih thinglamtah siar lo uar ding dang zianghman ka nei lo. Ziangahtile Khrih thinglamtah ruangah leilung hi ka hrangah khenbet a si zo ih kei khal leilung hrangah khenbet ka si ve.” ¡V Galati 6:14\nPaul in, “Kei ka hrangah Khrih thinglamtah siar lo uar ding dang ka nei lo,” a timi hi thu maksak a si. Paul ih nunnak kan zirzoi tikah porh awk tlak le uar ding tlakmi tampi a nei. A miphun, a fimthiamnak le a dingfelnak, tivek pawl. Sihmansehla cumi pawl zate cu zianghman ah a rel loih “Khrih Thinglamtah” thu lawng hi saangbik ah a hlir. A nun sung hmuah thinglamtah thu lawng a tlang aupi ih thinglamtah lamzin zawh in a um.\nBible ih simmi lamzin tampi sung ihsin “Thinglamtah Lamzin” langfiangtertu dingah lamzin panga pawl ih thuhla tawite ciarin kan zoh duak hnik pei.\nDamaskas Lamzin (Tirhthlah 9:22).\nDamaskas lamzin hi Paul in piantharnak lamzin a si. A pianthar hlan ih a hmin cu Saul a si. Saul cu Jesuh ih dungthluntu pawl hrem le that dingin an dungin a dawi ih Damaskas khua a thlen zikah hmakhatte ah van ihsin tleunak in a kimvel in a run tlet. Saul cu a tlu ih, “Saul, Saul, ziangahso i hrem?” tiah aw pakhat a thei. Saul in, “Bawipa zoso na si?” tiah a sut. Cuih aw cun , “Na hrem rero mi Jesuh ka si,” a ti. Damaskas lamzin a zawh hlan ahcun Pathian cu a ttan ko nain Jesuh Khrih cu a thei lo. Jesuh thawn an ton awk tik lawngah Saul cu nun thlengh awknak, piantharnak taktak a ngah ih a hmin khal Paul ah a cang. Khrih hrangah nunnak hmuahhmuah pum aptu ah a cang. Jesuh cu Pathian fa a si ti thu a sim. Pathian in Gentile mi lakih thuthangttha simtu dingah a hril ih nasatak in a hmang. Nang teh Jesuh thawn nan tong aw taktak zo maw? Damaskas lamzin na zawh ve zo maw?\nEmmause Lamzin (Luke 24:13-35)\nEmmause lamzin hi Jesuh dungthluntu mi pahnih ih piantharnak tharthawh saalnak lamzin a si. Cleopas le a rualpa cu Jerusalem ihsin nitlaknaklam ih a ummi Emmause khualam pan ih an fehlai ah an hnenah Bawipa Jesuh a phuanglang aw. Himi te rualtu hin Jesuh hi an hmu dah ko nain an hnenih a feh vetu pa cu zo a si ti an thei lo, mangbangza cu a si. Ziangahtile an theihmi Jesuh cu thinglamtah ah thah a si zo ruangah a si ih an mawh lo. Sihmansehla, Pathian ih Thlarau Thianghlim in an thlarau mit a vaanter tik ahcun Jesuh ti an theithiam saal, zumtu dungtolh an sinak ihsin an tharthawh saal ih cumi hnu ahcun raalthazet in Jerusalem ah kirsaal tahrat in Jesuh thu an sim ngam. Zumtu nang le kei teh Emmause lamzin kan zawh ngah zo maw? Jesuh ih thuhla nganmi Bible kan siar tikah Thlarau Thianghlim ih theihternak taktak kan co zo maw? Kan dungtolhnak ihsin teh A hnen kan pan saal maw?\nGaza Lamzin (Tirhthlah 8:26-40)\nGaza lamzin hi Ethiopia mipa ih piantharnak lamzin asilole dungthluntu Filip ih thuthangtha phuannak le thlarau hlo kaihnak lamzin a si. Ethiopia mipa in Jerusalem ah Pathian bia dingin a ra ih a kirsaaltu a si. A rangleeng parah to in profet Isaiah cabu a siar rero. Asinan a siarmi Bible ih tiduhsannak cu a thei fiang lo. Cutikah Thlarau Thianghlim ih Filip cu a thlah ih Bible ih sim duhmi thutak cu a simfiang. Cutikah Ethiopia mipa cun, Jesuh Khrih cu Pathian Fa a si ti’n ka zum a ti ih piantharnak a nei ih cuih hmun ah tihnimnak (baptism) a co cih. Kannih teh Bible kan siarmi theifiang in piantharnak kan co maw? Cuhnak ih saangdeuh midang pawl Cathianghlim ih tiduhsan a sullam simfiang thei in an pianthar theinak dingah bawmtu kan si zo maw? Filip bangin Gaza lamzin kan zawh zo maw?\nJericho Lamzin (Luke 10:25-42)\nJericho lamzin cu Samaria mittha\npa ih duhnungza thuanthu mawi sersiamnak lamzin a si. Himi thuanthu hi Jesuh ih tahtthimnak (parable) a simmi a si ih Khrihfa mi hmuahhmuah ih kan tuah dingmi Khristian Nun mawi hmuhsaknak a si. Jericho lamzin ah mi pakhat cu damiah ttaih a tong, a thilri an lon ttheh in an tuahmawh bet, lamzin ah rethei zonzai in a um. Culai ah Puithiam pakhat le Levi mi pakhat in an hmu nain an bawm in an tuamhlawm taa lo. Asinan Samaria mipa cun zaangfahnak thinlung thawn a cang thei tawk in a tuamhlawm. Jesuh in Daan zirhtu saya hnen ahcun, “Feh awla cubangtuk in va tuah ve aw” tiah a ti. Duhdawtmi zumtu, tuni na nunnak ah innhnen ttha na si maw? Midang pawl harsat an ton caan ah bawmtu le hneemtu na si maw? Samaria mi tthapa vekin Jericho lamzin na thlun ve zo maw?\nThinglamtah Lamzin (John 19:16-30)\nThinglamtah Lamzin cu kan Bawipa Jesuh Khrih ih zawhmi lamzin a si. Misual nangmah le keimah ruundam dingah sual nei lo le sual thei lo Jesuh in sualman thihnak timi daantatnak tuar in thinglamtah phur ih retheih zonzaih le zomtaih hmuhsuam a tonnak lamzin a si. Hih thinglamtah thihnak um lo sehla nang le kei hrangah kumkhua nunnak lamzin a um thei lo. Sual ngaidamnak a um thei lo dingih rundamnak timi khal a um thei lo ding. Curuangah Paul in kan Bawipa Jesuh Khrih ih thinglamtahnak siar lo uar ding dang ka nei lo a tisannak a si. Nang le kei teh Jesuh in, “Zokhal ka dungthluntu si a duh ahcun amah duhnak el aw sehla, nitin amai’ thinglamtah phur in ka dung i thlun seh,” (Luke 14:26-27) a timi ziangti’n na cosaang? Jesuh in na hrangah thinglamtah a phur, nangteh a hrangah na phur ve lo ding maw?\nPaul in, “Thinglamtah parih Khrih thihnak thu hi a hloral cuahcomi pawl hrang ahcun aat-hna meen a si; sikhalsehla rundamlai reromi kannih hrang ahcun Pathian ih thiltitheinak le cahnak hmual a si,” (I Kor. 1:18) a ti. Duhdawtmi unau, na nunnak ttha te’n cekfel hnik aw. Damaskas lamzin zawh in na piangthar zo maw? Emmaus lamzin thlun in Thlarau Thianghlim ih lamhruaimi na si zo maw? Gaza lamzin zawh in midang hnenah rundamnak thuthangttha simfiangtu na si zo maw? Jericho lamzin thlun in mirethei zonzai pawl hneemtu, bawmtu le tuamhlawmtu na si zo maw? Cule Calvary asilole Thinglamtah lamzin na zawh zo maw? Nitinte mai’ tisa duhnak taanta in Khrih le kawhhran hrangah, zumtu le zumlotu midang pawl hrangah pumpeek in thinglamtah phur in Jesuh dungthlluntu na si zo maw?\nHla phuahtu in;\nThinglamtah hruainak innlam ah ka feh ding,\nHih hlei lamdang a um lo;\nA tleumi saangka ah ka lut lo ding,\nThinglamtah lamzin thlun locun.\nThinglamtah i hruai van ah,\nKhih lam thlun tikah lungawinak a si,\nThinglamtah i hruai van ah.\na ti bangin kumkhua thlangam daihnak co dingin Thinglamtah lamzin thlun cio uhsi!\nEmail : Hruaitu@yahoo.com\nHT Issue 80


SALUROP - Cikcawlom - Chinland Today Media\nSALUROP – Cikcawlom\nZan khat cu kan ih zawngah ka nau in a phone hla a play ih it phah cun kan ngai. Tawkfangah Salai Cungpi ih SALUROP a ra suak, a netnakah “THUI” ti’n ih a cem lualli. Sinan ka thinlungah a cem ve mei thei lo, ni dang khalah ka ngai ttheu nan thinhrip nung deuh nawnin ka rak ngai liam ttheu men. Tui tum cu ka thinlungah ziangsimaw hin i kam. Kan pipu san le tui’ kan san karlak ahkhin SALUROP hin thu tampi a relin ka thei.\nA hlathluk le music cu mawi ka ti zet, keimah hi music khalah rock lam ngaina deuh ka siih a rock style te hi ka duh nasa. Tui ttum ahcun a hla thu sawn hi keimai bulpak ruahdan lo hlawm ve ka duh, simlam umpawng par bangin. Sinan a tlai hrih cuangin ka thei lo.\nKhuahlan kan pupa pawl cu conlam ding le sakap ding an tumtah,\nCui hlei tumtah dang um lo, in roh tak an fahniang, salurop.\nHlan kan pupa pawl ngai kha aw, a tthangso rero mi ram dang le hnam dang thawn suak-lut pehtlaihaw ih fimthiamnak hlawmawk, zirhawk ti um loin anmah ten tlangsang hmun kerkawmah khua an rak sa ih nunnak hrang lo ttuan le sakah, a tumtah sangbik cu khuangcawi conlam, cucu an vawrtawp si mai. Khuangcawi ih conglam thei le sangka tlun pharih sa lu tar tam thei pawl cu mi zah kai, upat ttihzahmi an rak si. Nu le pai’ salurop pawl cu falei’ hrangah hmaihngalnak a rak si fawn.\nAsile tui kan sanah teh kan khuangcawi conlam le kan sa luruh ro pawl cu ziang an si ke? Sumpai lennak kan hawlmi le fimthiamnak le zirnak pawl hi an si lo sawm! Kan pupa pawl an sanih dinhmun sangbik conglam thei dingin an rak zuam tento. Kannih teh kan sanih dinhmun sangbik ziangha kan tumtah ih ka zuam ve le? Conlam san kan si nawn lo, IT san kan si zo sikhawh….\nKan pipu conlam duh ah, sun zan ti lo’n an tuan ram an tawi,\nAn ngah suak an tumtahmi, in rohtak an fahniang, salurop,\nKan pipu cun conglam thei dingin sun zan ti lo’n he le heh ti’n an rak tuan. Ram an tawih tikah sa tlun ding um lo hnak cun a zarh (kar) tel khal an riak mai. Cu lawngah hmin thatnak le saluro falei’ hrangah ro an tan thei ding. Tui san kan nih teh kan fale hrang saluro (degree, fimthiamnak, pumcawmnak,…) rottha tanta thei dingah ziangtluk kan zuam? Sum kan hun tuahih vawi hnihkhat kan hlawhsam ruangah kan beidong mei si lo maw? Zirnak le fimthiamnak kan hun hawlih rual kan ban lo tikah dung kan sip mei si lo maw? Thil pakhat ngahsuak dingah ziang tluk thasuah can pein kan zuam tui san Laimi pawl?\nAw fahniang, na pai ro cu zoh hnik, na bang hlumtu lurop phuntling\nZoh sal hnik ttha a ti maw? Na hrangah tthahnem lo salurop, Awk, salurop.\nKan pupa pawlih in roh tami salurop PHUNTLING khi hun zoh hnik ngai kung uh. Vawi hnih tal kan zoh sal ahcun a tthathnemnak kan thei ding. Ngai ngai ahcun in rohmi cun saluruh ro phenih khai salu ngah dingih a ttuan zuamnak le an tairialnak thinlung le nunphung khi si sawn lo maw? Cui hleiah salu phunkhat lawng si lo, phun tling an si kha. Khawsia le ttihnung sahrang lakah sahrang lu ngah theitu tu Pacangttha ngaingai an rak si. Tui sanih ka pacangttha teh zo vek an si ke? Ruah thiamnak nei cun kan ruat thei thluh ko ding. Kan pupa pawlin in roh tami sawn cu an nun phung, an tumtahmi parih an tumruhnak le ttuanzuamnak le an diknak le felnak thinlung khi a si sawn ding nan, an tesinfa pawl cun kan tthelh riai a bang. Cui thinlung bu le nunphung cu tui san kan Lai mipi thinlung ihsin an pial hlo thluh thlang si lo maw? Kawl cozah uknak Paradigm Shift ahhin Laimi hla tuk kan rak kat man pang kei! Kawl pawl vekmen ih kan pupai in roh tami an nunphung le lungput dik in format sak sal hi nan siang sawm???!!! Kan pipu sanah tla kha cun inn hngaktu um lo ih lo an feh thluh ding tla cun kangmei cakkhai ttihah an bukkhum rothil ttha pawl hmuah hmuah inn lengah an suah thluh lam si kha! Khualtlawnnak lamzin ih thilri an phurh cawk lo hmanah zin sir lole cawlhhmun ah simaw an tanih ni dangah an ra la sal men ttheu. Tui sanah Laimi vialte umnak hmanah cu vek pawl kan tuah ngam nawn kem?? Ti ci a sin awn lo, Laimi kan thinlung a dang thluh zo. Kan pipu ih in roh tami thinlung kan nei nawn lo. A poi tuk.\nThu kan kat hla vivo pang ding, kan thu ruahawk cemter men kunguh, ca a sau tuk cun ttha lo ding. Kan hla ah lut sal sehla, a netnakih “THUI” timite khan I ruahbet ter. Tenum le luaksuakza cil kan phui dingmi cu kan pipu in roh tami salurop si sawn loin tui san Laimi kan nundan tenum bawrhhlawh le kan lungput bal (thianghlim lo) le siava, kan miphun khur ttawt sungih in dirthlatu pawl hi an si felfai sawn lo mw?\nBulpak mi pakhat cio in kan zuam kei uh, miphun le ram tthangso ding cun innsang tinin kan zuam a ttul vekin innsang tthngso ding cun innsangih bulpak mi pakhat cio in kan zuam a ttu a si kha…\nSanthar mino ziang na tum, tesin fahniang ro ttha ding ziang na tuah?\nNa ngah suah hlan lo zuam aw, tesin fahniang ro ttha dingin zuam aw.


Thing na ei phahphah maw? - Chinland Today Media\nMarch 21, 2009 5:30 am·0 comments\nKhuahlan kan pipu pawlin thlaihnah, thlairah ihsin damnak an rak hmusuak. Santhar fimnak sang sinsin khal in simum a phunphun an rawn hmusuak. Suahkeh (natural) thil kan coka ih kan ret kan ei theu mi thlai hnah thlairah ihsin damnak masak thuthup kan rak neih cia mi hngilh loih sawmdawl sinsin hi thangthar pawl ih kan tuanvo pakhat ah a si.\nA liam cia kum 5000 lai ihsin thing hi rawlsuannak coka ah hmeh um lo caan ih ei theu dingmi men ih kan ret hi mifim thiam pawl cun damnak thuthup a si tin an rak phuang zo. Thing hin thawtnak le taksa hrangah thatnak tampi a nei. A hleice in thing kan ei tikih a thak serso kan timi khin kan pumpi ih hriksia pawl, pum naa tertu le rawl kan khai/keu dip theilomi pawl a rak rial dip ih khukrul tivek hrik thalo pawl a that theu.\nCulawng hman siloin cui thak serso cun kan luak ti suaktu thahri pawl a cawlter theu. Sukso kan vah zik zawng ih kan ei theumi thing hin mawtaw, vanzawmleng le a dang lir theithil rit theinak ihsin mi a run suak theu.\nMawtaw le vanzamleng kan to hlan minit 15 duh hrawngah thing a hring lai tlep khat ahmi a silole thing phut hai khat hrawp cun mawtaw le vanzamleng ritnak in, mi a hum thei. Cun, taksa thling le ruhseh nei hrangah a tha sinsin. Zingzawi sang pawl ih hmuh daan vek a dik a si le mi 100 ah mi 65 in an taksa ruhseh hrangah thing an ngaih ih mi 100 ah 75 in an ruhseh le thling ah an ngaih tin an sim.\nKan taksa hma damnak hrang dingih simum kan hman vekin thing khal in kan taksa hmadamnak ding lawng siloin ruhseh lonak ding tiang in thatnak a nei. Hma ruang ih taksa thisen feh tha lo/fem, hrang khal ah damnak a si. Khawsik le taksa nuam tthuamtthi lo hrang khalah thing cun thisen fehnak lamzin a sial sak theu.\nThing rawh caar a si lole a phoromi in awmnat, khuhnat, awpit pawl khal a ti dam thei bet. Athianghlim mi thing, ah-khat/rawh carmi/ a pho ih pho ro mi raw lei tinte ei theu hi a tha. Ziang ruangah tile cui kan ei mi cun kan taksa ih ruhseh siseh luzing siseh a dangdang nat nepnawi te pawl cu theihlo lai ah a rak ti dam. Himi lawng siloin thing hin thatnak tampi a nei lai bet.


Mithianghlim Irenaeus June-28 | Radio Veritas Asia\nLyons khuapi ih Bishop, Mithianghlim Irenaeus cu kum 130 ah Asia Minor ah a rak suak. A mah cu Meyana khuapi ih Bishop mithianghlim Policarp ih dungthluntu le Cathianghlim ngan tu mithianghlim John ih dungthluntu a si. A cang thei mi cu mithianghlim Polycarp in France ram ah Pathian hnatuan dingah a rak thlah ih France ram ah Puithiam cannak a rak ngah.\nKum 177 ah France ram ah zum nak lam ih thu el awk nak a rak um ih Lyon khuapi ih Bishop tla thah a rak tuar. Cui caan hrawngah Irenaeus cu Rome ih a um can a si ruangah a rak luat. A thlen sal ah cu hrem nak a reh zo ih Lyons khuapi ih mipi pawl ih hril nak in Bishop ah an rak hril.\nIrenaeus cu Tuukhaal tu hnatuan tha zet ih a tuan lawng si lo in a inn hnen pawl Pathian thuthangtha sim dingah zuam zet in a rak tuan. A hmin cu Greek tong in "rem daih nak," ti duh san a nei ih a hmin vek in el awk nak, rem awk lo nak pawl cu a rak rem tha sal.\nKum 190 ah Pope a pathum nak Victor thawn Pasca Puai ni cu Judah miphun pawl ih Lentak Puai ni ih an hman ruangah Pawlpi ih dodal nak a tuar tu Asian Minor ih um Christian pawl cu a rem aw ter sal.\nA tonakam le a ngan mi pawl cu kan mah rori ih kan theih lawng ah kan zum ding tiih ruah nak a nei tu pawl a rak dodal. "Pathian thei lo tu pawl do nak le dungthluntu pawl ih thu zirh mi pawlih teette" ti mi ca uk pawl cu zoh mawi ih a um nak le hnih suah sai phah ih thu a sim fiang nak pawl thawn Catholic pawlpi ih zum nak cu a rak humhim. A mah cu Pawlpi hrem nak caan kum 202 ah thah a rak tuar. Mithianghlim Irenaeus bangin mai inn hnen pawl hnenah nuncan siseh, tongkam in siseh, thuthangtha a sim thei tu kan si ve theinak diangah le Pawlpi hrangah thudik thu hman a din pi ngam tu kan si ve thei nak ding hrang khalah thla za cam tlangin zuam cio uh si.


Profet Hosea ih thusimnak hmun cu Saklam Israel ramah a si ih profet Amos hlan, Samaria a siat hlan deuh 721 BC, harsat le buaizet caan laifangte ah a si. A sim bikmi thu cu Israel pawlih milem an biaknak thu le Pathian hmaiah rinsantlak loih an umnak kha a si. Cu bangtuk ih an um kha Hosea amah in zumtlak lomi nupi ih a neihmi thawn a bangaw a si a ti. A nupi Gomer in a pasal Hosea parih zumtlak loin a um bangin Israel pawl in an Pathian an tlansan zo a si. Himi thu ruangah Israel pawl parah harsat tuarnak ding thuṭhennak a thleng zo. Asinain a neta bikah a hngetkhohmi Pathian ih duhdawtnak in mi a neh pei ih Israel pawl kha amah ih lamah a hruai thei sal ding. An pehtlaih awknak khal a hmaisa bangtuk thotho in a si sal ding a ti. Himi a duhdawtnak thu cu 11:8-9 ah a lang.\nHosea ih nupi ṭhitnak le a innsang (1:1-3:5)\nIsrael ralsan ih a thusimnak (4:1-13:16)\nSualsirnak le thutiamnak a simmi (14:1-9)\n1Judah siangpahrang Uzziah, Jotham, Ahaz le Hezekiah pawl siangpahrang an ṭuan san le Israel siangpahrang, Joash fapa Jeroboam in siangpahrang a ṭuan laiah Bawipa ih thu cu Beeri fapa Hosea hnenah a ra.\nHosea Ih Nupi Le Faate Pawl\n2 Bawipa in Israel miphun hnenih a ṭong tikah hmaisa bik ah Hosea hnenah, “Feh awla nupi va ṭhi aw; na nupi cu hlawhhlang a si ding ih na faale pawl khal an nu vek an si ding. Ka miphun in in tlansan zo ih hlawhhlang phun ah an cang zo,” tiah a ti.\n3Curuangah Hosea cun Gomer a ṭhit. Gomer cu Diblaim fanu a si. Fa a vun ih fapa a hring. 4Cutikah Bawipa in Hosea hnenah, “A hminah ‘Jezreel,’ sak aw; ziangahtile Israel siangpahrang ih pu Jehu in Jezreel khua ih mi a rak thah ruangah a rei hlanah Israel siangpahrang ka hrem ding a si. Jehu tesinfa pawl ih uknak san cu ka cemter ding. 5Cule Jezreel phairawn ah Israel ralkap pawlih cahnak cu ka siatsuah ṭheh ding a si,” tiah a ti.\n6Gomer in fa pahnihnak a hun nei ih fanu a si. Cule Bawipa in Hosea hnenah, “A hmin ah ‘Lo-ruhamah,’ * 1:6 Lo-ruhamah: ti cu lainat lomi tican a si. sak aw; ziangahtile Israel mi pawl cu ka lainat nawn lo ding ih ka ngaidam nawn lo ding. 7Asinain Judah mi pawl cu ka lainat ding. Bawipa an Pathian keimah in ka run ding; a sinain cutiih ka run tikah raldonak ralnam, li le thal, rang le rangralkap thawn ka run lo ding,” tiah a ti.\n8Gomer in a fanu cu pawhte fawp a baanter hnuah fa a vun sal ih fapa a hring. 9Cutikah Bawipa in Hosea hnenah, “A hmin ah ‘Lo-ammi,’ * 1:9 Lo-ammi: ti cu ka minung a si lomi tican a si. sak aw; ziangahtile nannih Israel mi cu ka minung nan si lo ih kei khal nan Pathian ka si lo,” tiah a ti.\nIsrael Cu Dinter Sal A Si Ding\n10Israel miphun cu tifinriat ih vunnel zat an si leh ding; tah cawk lo le siar cawk lo an si ding. Atu-ah Pathian in, “Israel cu ka minung a si lo,” a ti. Asinain “Nannih cu a nungmi Pathian ih faate nan si,” a ti ni a ra thleng leh ding. 11Judah mi le Israel mi cu an kom-aw sal ding. Anmah hrangah hruaitu pakhat an hriil ding ih a hlanlai vekin an ram sungah an karhzai ding ih an ṭhangso ding. Asi, Jezreel * 1:11 Jezreel: ti cu Hebru ṭong a si ih a tican cu Pathian in a vorh tinak a si ih ṭhansonak le karhzainak a sawh. san cu san maksak a si ding.


Mon Ramsung Ah Thawngtla 195 An Suahsal, An Suah Mi Pawl Cu Tualthat, Rukru Le Pawngsualtu Pawl An Si – Meifar\nOctober 1, 2021 simlam ah ralkap in Mon ramsung ih thawngtla 195 zat an suah zalen thu DVB thuthang ah an tarlang. An suah mi thawngtla pawl cu mithat, rukru le pawngsual thubuai orh lai pawl an si.\nMon ramsung Mawlamyine thawnginn, Kyaikmaraw Central Prison, Thaton thawnginn ih thawngtla pawl an si. Ralkap in thawngtla 195 an suah zalennak cu Covid-19 nathrik kilhimnak ah a si an ti. Thawnginn sungah minung an tamtuk ruangah ṭhenkhat an suah zalen.\nAn suah zalen mi lakah ramkhel ruangih an kaih mi 505 thubuai orh lai pawl an tello. Ralkap in thuneihnak an lak hnu ihsin Mon ramsung ah thawngtla 800 hrawng an suah zalen zo. October 1, 2021 sun thotho ah ralkap pawlin Mandalay, Oo Bo Prison thawnginn sungih thawngtla minung 180 cu an thubuai orh lai mi pawl an phiatsak thluh in an suah zalen.\nMandalay ih an suah zalen mi pawl khal mi tuahmawh thubuai orhtu, mi pawngsual thubuai orhtu pawl an si. Ramkhel ruangih an kaihmi 505 thubuai orh lai pawl cu an suah zalen lo tin DVB thuthang sungah an tarlang.


ZIKA Natnak Hi Ziangvek A Si? - Chinland Today Media\nZIKA Natnak Hi Ziangvek A Si?\nFebruary 10, 2016 1:49 am·0 comments\nZika Natnak: Ziang Vek Cekci A Si Pei?\n(Thusuh mi letnak Thawn)\nTulai leitlun mipi thinphang tertu natnak; Zika nathrik hi a liamcia kum 70 laiih an rak hmuhsuak zo mi a si. Asinan kan dungnai te ihsin mipi vantlang ih a hrileng a luar ruangah tihnung zet le mipi thinphang ter zettu ah a cang.\nAmerican president Obama cun Zika nathrik cimit ternak dingah a cozah pi hnen ihsin sumpai $1.8 billion cu tulhruak sum tiih hman theih dingih pe dingin a rel. Asinan tutiang cu hi nat thuhla zingzoi rero lai a si.\nSingapore ah hi nat neitu mi 41 ihsin 53 ih an kai dukdi tikah Asia rampi ih um mipi pawl thin a ti phang sinsin.\nSibawi thiamsang pawl ih zinzoi mi le an hmuhsuah mi pawl a tawinak in tarlang tum hnik sehla..\nTihnung A Si Ngaingai Maw?\nZika natnak hi khawsik khurhnak phun khat a simi, Yellow fever, West Nile, Chikungunya le Dengue pawl vek cikhat a si ve. Asinan a nat khamnak ding hrang sivai a um hrih lo mi hi a si.\nA natnak hi natsia le tihnung zet a rak silo. Asinan a nathrik in natnak dang kaisawng vivo in taksa ah hnatuannak dang a neih miin tih a nung ter. Lu a ti fate ih cutin thluaklam ah nat hrik a kai vivo ih thantheilonak a suah ter hleiah thihnak tiang thlen theitu nat tihnung a suak ter thei a si.\nZiangvek In Hi Nathrik Ngah A Theih?\nHi nathrik hi kawngsang phunkhat ih keunak ihsi karh zai vivo mi a si. Aedes aegypti timi, kawngsang mikeu phunkhat in nathrik a keng ih a keu ngah mi hnen ihsin a kai sawng aw vivo. A thok ahcun hi nat hrik hi Uganda tuupi ih um kawngsang ihsi suak mi a si tiin an hmusuah mi a si. Asinan tu ahcun America ram le leitlun ram hmun 31 lenglo ah a natnak a karh zo.\nFebruary 2, ah Zika natnak hi nupa sinak hmantlangnak ihsin a kai tiah thuhla a suak. USA pa a siih Venezuela ihsin a tlun ah hi nat a nei tiih theih mi a si. Nupa sinak a hmanpi mi nunau in hi nat a kai ve ruangah, nupa sinak hmantlangnak ihsin a kai tiih an rak tinak cu a si. Mipa ihsin nunau ah a kai sawng thei tiin theih a sinan, nunau ihsin mipa hnenah a kai timi cu tu tiang a um hrih lo.\nHnawi ti, cil le zun pawl ihsin hi nat a kai thei maw tiin an zohfel zo nan taksa ihsi tisuak menmen, thisen tilo ahcun nathrik hi kai sawn awk a theihlo tiin zingzoitu sibawi thiamsang pawl cun an sim.\nNupa sinak ihsin ziangtin a kai thei ti cekci hi an zingzoi fiang hrih lo ih theihfiang thei dingin an hawl rero lai fang khal a si.\nZiangtin a karh vivo? Ziangvek in an na?\nHi nat kaitu mi pa 5 lakih pakhat tluk lawng in a natnak ngai hi an tuar tiin nat zingzoitu Centers of Disease Control and Prvention (CDC) pawl cun an sim. Nat a lang dan cu taksa thak, taksa ruh caang na, mit sen. Taksa thop thiamthiam le luna tivek in a lang.\nA nat sung hi, ni hnihkhat ihsin zarhkhat tiang a si theu ih, sii zung ih feh tul ngaingai tiang tuar hi an um tuk lemlo. Cun a nat tuarlo ruang ih thih ding tiang khawp in a nat khal a na lo.\nZika hri ih a kensuah mi nathrik cu naute piansualnak a siih, Guilain-Barre titla ih kawh mi taksa zungzaam lam ih natnak ah nasaten a tuan mi hi tih a umnak cu a si.\nKa nei maw neilo ti ziangtin ka thei aw thei ding?\nA hmaisabik ah Zika nathrik na neile-neilo na theih aw theinak dingah thusuhnak pawl rak ruat hmaisa aw.\nNau na pai maw?\nNau pai zik vek ih a um rero lai mi nu na si pang maw?\nNunau thawn khuhnak umlo in nupa sinak hmang; naupai lole nau pai zik mi thawn nan um tlang pang maw?\nHimi pawl a zate ih “Silo” timi na ngah ahcun na ngah theinak cu a mal. Ziangah tile hi nat hi zatek 20% hrawng lawngin, a tlun ih thusuhnak pawl thawi pehparawknak ihsi an ngah theiih cumi hmanah mi malte lawngin nat ngai cu an tuar.\nAsinan atlunta pawl lak ihsin “Asi” timi na neih ih, na um dan na zumawk lo a si pang le na sibawi hnenah na thisen zohfel dingin sut lohli aw. Na thisen ah nathrik a um le umlo an rak lo zoh fiang sak lohli dingih, khawsik menmen lole tlangrai hritlang pakhatkhat menmen na rak ngah mi khal a si thei a si.\nZiangtin Zika nathrik ihsin kan kham aw thei ding?\nA poi zet mi pakhat cu, tui ni tiang cu Zika nathrik khamnak ding hrang sivai tuah hleice mi a um hrih lo. Asinan nathrik zingzoitu CDC pawl cun nathrik dodeemnak ding hrang ah a hnuailam ta pawl tuah dingin mipi an zirh.\nRei pi cawlh hahdam ding\nTidai hal ih taksa ro lo dingin, a tilam tampi in ding\nKhawsik le natnak dang kham dingin acetaminophone (Tylenol) ei a tha\nNatsawknak dang, mai duh mi poh ei men lo a tha\nSi dang ei rero lai mi pawl hrangah sibawi hnen feh in si ei ding mi suh lohli a tha tiin an sim.\nUS ramsung le hmun dang pawl ah ziangtin kan kilkhawi aw ding?\nA thupi zetmi pakhat cu nathrik a umnak hmun tiih an tinak kiangkap ih tlawn lo hi a him bik mi a si. Asinan cutawk hmun ih tlawng tumtu hrangah kawngsang si, nisa tuarnak si pawl culh awk ding a tha ih bawngpi sau le angki sau hruh ding le inn sung tifai mi le thianfai fel mi sung ih um ding tla a si.\nZika nat na nei tiih narak ruah awk pang a sile, midang ih kai ve nawn lo dingin, mikeu-kawnsang ih keu awter lo dingin nangmah te khal na ralrin awk thiam a tha. Aedes aegypti timi natnak neitu kawngsang nu hi, kawngsang mi keu duh zet a siih, hnawm hnok lak, inn leng a vangnak hmun ih tlang mi an si. Curuangah na umnak room pawl ih sangka kha felfai ten khar pit aw.\nNathrik Umnak hmun tiih an hminsin mi pawl?\nAMERICA Ram Ihsin\nOCEANIA/PACIFIC Tikulh ram pawl ihsin\nLearn about Zika & Pregnancyn; Centers for Disease Control and Prevention\nWhat is the Zika virus, and how afraid should we be? A scientist explains; VOX Health & Science\nZika Virus What To Know; CNN\nAr Thlakiu (Chicken Wing) In Nunau Nau-inn Cancer Nat Thlen Thei\nElnaa Natnak Suak Dingmi Khamdan Phun 5


Na Hmuhnak Kauter Aw - Chinland Today Media\nJanuary 3, 2010 7:53 pm·0 comments\nCuruangah feh uhla miphun hmuahhmuah ka dungthluntu va siter uh; Pa le Fapa le Thiang Thlarau hmin in baptisma va pe uh. – Matthai 28:19\n– Seemtirnak 7-9\n– Matthai 3\nMissionary pakhat thawn kum 70 luan zomi putar David in suncaw ei in sawm. David cu cuih missionary ih hnattuannak hrangah siangzet ih sumsaw hlutu a si. Missonary ih hnattuannak ram thleng dah lo hmansehla thla a cam tikah rawl hrangah lungawi thu a sim. Cuih missionary ih hnattuannak hmun pawl, minung pawl le thil um daan hrangah har lo te’n thla a cam thei. Cu pawl hrangah thla a cam ringring ruangah an ttul vekin thla a cam sak hngai thei. Putar David cun an ram Singapore lan tiangin ram thar hrangah hmuhnak kau a nei.\nJesuh in leitlun mission hnattuannak hrangah hmuhnak kau nei dingin thu in pek. “Curuangah miphun hmuahhmuah hnenah va feh uhla, ka dungthluntu va siter uh; Ka thupekmi hmuahmuah thlun dingin va zirh uh” (Matt. 28:19-20) a ti. Leitlun pumpuluk fehnak ticket lei in fial lo. Kan suahkehnak hmun lan in khualtlawng dingah caan ttha kan nei lo thei men. Sihmansehla kan khua le kan ram taanta loin leilung parih thil cangmi ah kan tel thei ve.\nZiangti’n kan tel thei ding? Na kiangah ramdang tlawngta a um maw? Hmun thar ah nuntu khawsak harsa ramdang mi innsang an um maw? A thin nuam in na tuah theimi, lungleeng mi an um maw? Cu pawl hnenah Jesuh ih duhdawtnak thuthangttha va hlawm cu na hrangah tipithuanthum kaan ih thuthangttha sim daan phun khat a si.\nBawipa, ka leilung kauter aw,\nNa hnattuanmi sungah hmun khat te si ka duh ve;\nNa hmuh vekin hmuh theinak mit, mi dang riantu kut le,\nNa thuthangttha seuh duhnak thinlung i pe aw.\nJesuh ih mit thawn na zoh asile a ttulsam mi leilung na hmu ding.\nKeimah hi Ka Si Maw?